title: Köyhyys

text: Vuonna 2012 köyhyydessä olisi ilman tulonsiirtoja elänyt 26,9% suomalaisista. Tulojensiirtoja tekemällä määrä laski 13,2 prosenttiin. Vastaavat luvut vuonna 2013 olivat 26,4% ennen tulonsiirtoja ja 11,8% tulonsiirtojen jälkeen.


title: Köyhyys

text: Vuonna 2013 keskimäärin 16,0% suomalaisista oli vaarassa joutua köyhyyteen tai syrjäytyä sosiaalisesti. Tämä riski kasvoi hieman iän myötä; suomalaisilla lapsilla riski oli 13,0%, aikuisilla (18-64 vuotiailla) 16,7% ja vanhuksilla (yli 65 vuotiailla) 16,8%.


title: Köyhyys

text: Suomessa köyhyyttä pyritään vähentämään erityisesti toimeentulotuella. Kuitenkin vain puolet toimeentulotukeen oikeutetuista suomalaisista saa kyseistä etuutta. Syynä on se, etteivät kansalaiset saa tietoa heille kuuluvasta sosiaaliturvasta ja se, etteivät kaikki toimeentulotukea tarvitsevat selviä tuen saamisen edellyttämästä mittavasta paperisodasta. Kolmantena syynä on toimeentulotuen saajille sälytetty häpeällinen leima.


title: Köyhyys

text: Toimeentulotuen taso on lisäksi niin alhainen, että se vähentää köyhyyttä, mutta ei poista sitä kokonaan. Kymmenen prosenttia vuonna 2004 toimeentuloa saaneista eli köyhyysrajan alapuolella vielä toimeentulotuen myöntämisen jälkeen.


title: Köyhyys

text: 1990-luvun lamasta lähtien etuuksia on karsittu ja indeksikorotuksia jätetty tekemättä. Sosiaali ja terveysministeriö totesi vuonna 2011, ettei toimeentulotuki riitä enää kattamaan edes kohtuullista minimikulutusta. Vuonna 2014 pienituloisiin kohdistunut sosiaaliturvaetuuksien indeksikorotusten jäädytys johti Vasemmistoliiton eroon hallituksesta kaikkien muiden puolueiden hyväksyessä jäädytykset.


title: Köyhyys

text: Kasvukeskuksissa, etupäässä Helsingin ja Tampereen seuduilla, asuntojen raju hintojen ja vuokrien nousu on myös vaikeuttanut köyhien toimeentuloa.


title: Köyhyys

text: Jotta köyhät eivät köyhtyisi jatkuvasti enemmän suhteessa muuhun suomalaiseen väestöön ja tuloerot köyhimpien ja rikkaimpien välillä eivät kasvaisi, pitäisi sosiaalietuuksiin tehdä säännöllisiä korotuksia. Näitä korotuksia kutsutaan ns. "indeksikorotuksiksi, "jolla tarkoitetaan, että elintason jatkuvaa kallistumista eli inflaatiota tulisi huomioida myös köyhimpien tuloissa, ei vain palkansaajien palkoissa. Palkansaajat saavat vuosittaiset palkankorotukset samasta syystä, jottei heidän ostovoimansa heikkenisi tai ainakaan heikkenisi aivan koko inflaation verran.


title: Köyhyys

text: Vaikka indeksikorotukset toteutuisivat vuosittainkin, jatkaisivat tuloerot kasvuaan. Indeksikorotukset ovat vain osa tulonjaon epätasa-arvon torjumista.


title: Köyhyys

text: Köyhimmille tuloluokille ei ole kertynyt 1990-luvun laman jälkeen lainkaan varallisuutta Suomessa. Tämä tarkoittaa, että kaikki heille maksetut tuet menevät suoraan kulutukseen ja piristävät kansantaloutta. Kansantaloudelle haitallisinta on juuri raha, joka lojuu tuottamattomana pankkitileillä tai arvoaan menettävinä huonoina sijoituksina. Tästä syystä köyhimpienkin indeksikorotuksien säilyttämistä perustellaan usein politiikassa juuri tällä kansantalouden piristämisellä.


title: Köyhyys

text: Vaikka suhteellinen köyhyys on Suomessa lisääntynyt 1990-luvun lamasta saakka, ovat kotitalouksien itsensä raportoimat toimeentulo-ongelmat kääntyneet laskuun. Tämä johtuu keskimääräisen hyvinvoinnin lisääntymisestä: vertailupohjan muuttuessa suhteellisesti köyhiksi tilastoidaan entistä suurempi joukko niitä, joiden aineelliset perustarpeet ovat tyydytettyjä. Suhteellisen köyhyyden kasvu kertoo ennen kaikkea siitä, että pienituloisten tulokehitys on jäänyt jälkeen yleisestä tulokehityksestä. Myös pätkätöiden yleistyminen sekä se, että aikaisempaa harvempi edunsaaja on oikeutettu ansiosidonnaisiin etuuksiin, selittävät pienituloisten tulokehityksen jäämisen jälkeen keskituloisten tulokehityksestä.


title: Köyhyys

text: Noin kolmanneksen köyhyysjakson kokeneista voidaan katsoa olevan tilapäisköyhiä, kolmanneksen toistuvaisköyhiä ja kolmanneksen pitkäaikaisköyhiä. Pitkäaikaisköyhyys on keskimääräistä yleisempää iäkkäillä ja yksin asuvilla. Nuorilla ja lapsiperheillä tilapäisköyhyys on yleisempää kuin pitkäkestoinen köyhyys..


title: Kolmipäinen pohjelihas

text: Pohjelihas () on kolmipäinen lihas säären takapuolella. Pohjelihas muodostuu kahdesta lihaksesta, kaksoiskantalihaksesta ("m. gastrocnemius") ja leveästä kantalihaksesta ("m. soleus"). Akillesjänne ("tendo calcaneus") yhdistää pohjelihaksen kantaluuhun ("os. calcaneus"). Soleus-lihaksen origo on pohjeluussa ("os. fibula") sekä sääriluussa ("os. tibia)". Gastrocnemius peittää soleuksen lähes kokonaan, ja sen origo on reisiluun ("os. femoris") mediaalisen ja lateraalisen nivelnastan takaosassa. Kolmipäisen pohjelihaksen päätehtävä on ylemmän nilkkanivelen plantaarifleksio, mutta kaksoiskantalihas osallistuu myös polven fleksioon.


title: Kolmipäinen pohjelihas

text: Kuntosalilla kaksoiskantalihasta harjoittavat parhaiten polvi suorassa tehdyt pohjeliikkeet, kuten ns. donkey-pohjenousu tai pohjenousu seisten. Eristävämpää harjoitusta leveälle kantalihakselle saadaan, kun pohkeita harjoitetaan polvi koukussa, kuten istuen tehdyssä pohjenousussa.


title: Kaksoiskantalihas

text: Kaksoiskantalihas () luetaan kuuluvaksi kolmipäiseen pohjelihakseen yhdessä leveän kantalihaksen kanssa. Kaksoiskantalihas on kaksipäinen ja siinä on lateraalinen sekä mediaalinen pää. Lateraalinen pää lähtee reisiluun lateraalisen nivelnastan yläpuolelta ja mediaalinen pää vastaavasti mediaalisen nivelnastan yläpuolelta. Lihas kiinnittyy loppupäästään akillesjänteellä kantaluuhun. Kaksoiskantalihaksen tehtäviin kuuluu polvinivelen koukistus ja kinnernivelen ojennus.


title: Eerikinkronikka

text: Eerikinkronikka () on 1320-luvulla kirjoitettu keskiaikainen runoteos ja riimikronikka. Se on vanhin tunnettu ruotsinkielinen kirjallinen teos.


title: Eerikinkronikka

text: "Eerikinkronikka" kuvaa Ruotsin tapahtumia Birger Jaarlin ajoista (n. 1210–1266) vuoteen 1319 asti. Tosin sanaa ”ruotsalainen” ei kronikasta löydä, sen sijaan puhutaan esimerkiksi svealaisista, gööteistä ja uplantilaisista. "Eerikinkronikka" on Ruotsin vanhin historiateos ja varhaisin säilynyt ruotsalaisperäinen kirjallinen teos. "Eerikinkronikan" on tuoreimman tutkimuksen mukaan mahdollisesti kirjoittanut Torkkeli Kristiinanpoika ("Tyrgils Kristineson").


title: Eerikinkronikka

text: Kronikan varhaisimmat säilyneet käsikirjoitusversiot ovat 1400-luvun jälkipuoliskolta. Kronikka on värikkäästi kirjoitettu kuvaus keskiajalta, joka oli täynnä juonitteluja ja politikointia kuninkaan kruunusta. Kronikan kirjoittajaa tai laatimispaikkaa ei tunneta varmuudella: vaihtoehtoina on esitetty ainakin Turkua ja Tukholmaa.


title: Eerikinkronikka

text: Suomen historian kannalta teos on tärkeä, koska se kertoo ruotsalaisten vallan ja kristinuskon laajenemisen alkuajoista pakanallisten suomalaisten alueelle. "Eerikinkronikka" kertoo sotaretkistä Hämeeseen ja Karjalaan, joita on pidetty toisena ja kolmantena ristiretkenä Suomeen. "Eerikinkronikassa" on myös muutama suomenkielinen sana, jotka kertovat varhaisesta kielikontaktista, kuten "uisko" (vsko) "haapio" (hapa) ja "majapaikka" (mäio stadha).


title: Eerikinkronikka

text: Julius Ailio on tehnyt kronikan luvusta ”Ristiretki tavasteja vastaan” alla olevan vapaamuotoisen käännöksen, joka kuitenkin pyrkii olemaan uskollinen kronikan alkuperäiselle runomuodolle. Kyseisen kronikan luvun on arveltu käsittelevän niin kutsuttua toista ristiretkeä Suomeen."Silloin käski kuningas Erik koko valtakuntaansa," "sekä ritareita että ritarien vertaisia," "niin talonpoikia kuin virkamiehiä," "kuten herrain tapana on," "sanomaan miehilleen," "että hän tahtoi sotaan lähdettävän;" "niin käski hän heitä pakanamaalle," "ja antoi vävylleen toimeksi olla heidän johtajanaan" "pitäen häntä siihen paraimpana." "Vävy otti toimen mielellään vastaan," "haluten lisätä herransa kunniaa;" "panivat kuntoon aseensa ja suojuksensa" "uroot reippaat ja karskit;" "kypäriä, haarniskoja ynnä panssareita" "jaettiin ja tehtiin paljon lisää." "Joka mies valmistautui seudullaan," "täyttäen kernaasti kuninkaan käskyn," "vesille lykättiin laivat ja veneet;" "paljon ja isoja rahakääröjä" "avattiin ja annettiin niille," "jotka erosivat kodeistaan," "tietämättä takaisintulostaan;" "käsiään väännellen, itkun vallassa" "näkyi joukko vaimoja. Siltä oli (lähtijäin) mieli iloinen," "koska retki lisäisi Jumalan kunniaa." "Usea vanha isäin miekka" "temmattiin alas naulastaan, jossa se oli riippunut pitkän ajan." "Ystävällisesti saatettiin lähtijät rantaan," "siellä hyvästeltiin ja kättä puristettiin;" "monet punahuulet saivat silloin suukkosen," "niin sydämestä lähtevän kuin milloinkaan," "sillä toisille oli se viimeinen tapaaminen;" "moista sattuu moisen eron johdosta." "Heitä tuuli kuljetti, he purjehtivat pois;" "pakanat myös varustautuivat," "tietäen hyvin, että he tulisivat" "turmiota eikä laupeutta tuottamaan." "Perillä kristityt laskivat satamaan;" "lukemattomain kultakeulain määrää" "mahtoivat pakanat olla näkemässä," "itselleen murheeksi eikä huviksi." "Kristityt menivät lippuineen maihin," "heille luonnisti siellä hyvin." "Heidän kilpensä ja kypäränsä välkkyivät," "kautta maiden kulkeissaan;" "He tahtoivat halusta mitellä miekkojaan" "pakanallisten Hämäläisten kanssa," "ja, niin kuin luulen heidän mielineen," "saadakseen kultaa, hopeata ja karjalaumoja." "Hämäläiset pakenivat;" "pakanat hävisivät, kristityt voittivat." "Ken heistä hyvällä suostui" "kristityksi rupeamaan ja kasteen ottamaan," "hän sai pitää tavaransa ja henkensä," "ja elää rauhassa ilman riitaa." "Ken pakanoista niin ei tahtonut," "hänet peri kuolema." "Kristityt rakensivat sinne linnan," "asettaen siihen ystäviään ja lähimmäisiään." "Linnan nimenä on Hämeen linna (Taffwesta borg)," "josta pakanoilla vielä on huolta," "maa miehitettiin kristityillä," "ja, niin kuin oletan, siten on vieläkin." "Sama maa tuli kokonaan kristityksi," "luulen, että se Venäjän kuninkaalta hukkaan meni."


title: Kansainvaellusaika

text: Kansainvaellusaika on keskiaikaa edeltänyt ajanjakso, jolloin useat kansat lähtivät liikkeelle asuinsijoiltaan. Manner-Euroopassa kansainvaellusaika ajoitetaan yleensä noin vuosiin 380–470 jaa. Rooman valtakunnan loppuvaiheilta keskiajan alkuun ja Pohjoismaissa vuosiin 400–550 jaa.


title: Kansainvaellusaika

text: Kansainvaellusajan alkuna on joskus pidetty manner-Euroopassa hunnien hyökkäystä länteen vuonna 375 ja loppuna Länsi-Rooman viimeisen keisarin syrjäyttämistä vuonna 476. Kansainvaellusaika vastaa ajallisesti ja sisällöltään jossakin määrin käsitettä myöhäisantiikki. Kansainvaellusaika on perinteisesti kuvattu barbarian, sivistymättömyyden ja sekasorron täyttämänä synkkänä kautena. Sotaisa ja rauhaton kyseinen aikakausi epäilemättä olikin, mutta nykyinen historiankirjoitus pitää tätä perinteistä kuvaa kansainvaellusajasta yksipuolisena ja turhan lohduttomana.


title: Kansainvaellusaika

text:
Kansainvaellusaikana useat eri väestöryhmät (”kansat”) lähtivät liikkeelle aiemmilta asuinsijoiltaan ja muuttivat eri alueiden väestöllisiä ja poliittisia olosuhteita. Liikehdinnässä oli mukana muun muassa germaaneja ja slaaveja sekä turkinsukuisia ja iraanisia kieliä puhuneita väestöjä. Väestöjen liikehdintä kohdistui Euraasian aroilta sekä Keski- ja Pohjois-Euroopasta kohti Rooman valtakuntaa, joka ei pystynyt enää puolustamaan rajojaan ja ylläpitämään keskushallintoa. Liikkuneet väestömassat eivät olleet kovin suuria: lähinnä kyse oli pienistä mutta iskukykyisistä sotajoukoista, jotka toisinaan kuljettivat mukanaan myös naisia ja lapsia.
Germaanien levittäytyminen Britteinsaarilla ja slaavien levittäytyminen Keski- ja Itä-Euroopassa jättivät pysyvän vaikutuksen.


title: Kansainvaellusaika

text: Usein kansainvaellusten käynnistäjäksi mainitaan hunnien hyökkäys Aasiasta Eurooppaan. Hunnit olivat yksi niistä monista aroseutujen paimentolaiskansoista, jotka ovat historian saatossa tunkeutuneet länteen. Paimentolaiskansat eivät milloinkaan edenneet pysyvästi Unkarin aroja lännemmäs, mutta ryöstöretkiä ne tekivät kauemmaksikin. Hunnien mahti hiipui kuningas Attilan kuoleman jälkeen. Toinen paimentolaiskansa, avaarit, perustivat 500-luvulla Unkarin tienoille valtakunnan, joka pysyi pystyssä pari sataa vuotta.


title: Kansainvaellusaika

text: Hunnien hyökkäys ajoi 370-luvulla gootteja pakoon Rooman valtakunnan alueelle. Pakolaisgoottien ja roomalaisten välille syntyi pian aseellisia selkkauksia. Näyttää kuitenkin siltä, ettei goottipäälliköiden tarkoitus ollut kukistaa keisarikuntaa, vaan pikemminkin kaapata itselleen edullinen asema keisarikunnan poliittisessa ja sotilaallisessa hierarkiassa. Gootit siirtyivät lopulta Espanjaan (visigootit) ja Italiaan (ostrogootit).


title: Kansainvaellusaika

text: Vuonna 406 joukko Keski-Euroopan germaaniheimoja tunkeutui Galliaan. Tästä tapahtumasta lähti liikkeelle Länsi-Rooman hajoamisprosessi, joka kesti noin 70 vuotta. Länsi-Rooman alueelle syntyi vähitellen joukko germaaniylimystön johtamia itsenäisiä kuningaskuntia. Germaanihallitsijat kääntyivät kristinuskoon (joko katolisessa tai areiolaisessa muodossa) ja yrittivät ylläpitää roomalaista kulttuuria ja yhteiskuntajärjestystä. Osa näistä uusista valtioista joutui 500-luvulla alistumaan Itä-Rooman valtaan. Voimakkain ja kestävin germaanivaltio oli frankkien valtakunta. Myös visigoottien valtakunta nykyisen Espanjan alueella oli merkittävä voimatekijä ennen kukistumistaan vuonna 711.


title: Kansainvaellusaika

text: Viimeisin germaanien vaellus oli langobardien siirtyminen Pohjois-Italiaan vuonna 568. Tämän jälkeenkin muun muassa slaavit vaelsivat Euroopassa, mutta varsinaisen kansainvaellusajan katsotaan päättyneen viimeistään 500-luvulla.


title: Kansainvaellusaika

text: Pohjoismaiden esihistoriassa kansainvaellusaika on rautakauden jakso, joka vallitsi noin vuosina 400–550 jaa. Myös Skandinavian asukkaita otti osaa kansainvaelluksiin liittyviin sotiin ja ryöstöretkiin, kuten roomalaista ja itäroomalaista kultaa sisältävät aarteet todistavat.


title: Kansainvaellusaika

text: Suomessakin tunnetaan melko runsaasti kansainvaellusaikaan ajoittuvia arkeologisia löytöjä. Huomiota ovat herättäneet varsinkin Etelä-Pohjanmaan rikkaat hautalöydöt, joissa on jopa pieniä määriä kultaa. Polttohaudattujen vainajien jäänteet kätkettiin kiviröykkiöihin, usein aseiden ja korujen kera.


title: Kansainvaellusaika

text: Etelä-Pohjanmaan paikallisten päälliköiden uskotaan välittäneen sisämaasta ja Lapista hankittuja turkiksia Keski-Ruotsiin, johon oli jo kansainvaellusajalla syntynyt jonkinlainen pieni kuningaskunta. Näihin kontakteihin viittaavat muun muassa eläinornamentein koristellut aseet ja korut, jotka edustavat niin sanottua Salinin tyyliä I. Suomalaisen arkeologi Aarni Erä-Eskon tutkimus tästä koristetyylistä on uraauurtava.


title: Kansainvaellusaika

text: Hautalöytöjä tunnetaan suurehko määrä myös Lounais-Suomesta. Itä- ja Pohjois-Suomessa niin sanotut tuluskivet, joita lienee käytetty sekä tulentekoon että uskonnollisiin rituaaleihin, kertovat paikallisesta asutuksesta tai rannikoilta saapuneista eränkävijöistä.


title: Appianos

text: Appianos (; ) (noin 95 – noin 165) oli kreikkalais-roomalainen historioitsija, joka oli kotoisin Aleksandriasta. Hän eli Trajanuksen, Hadrianuksen ja Antoninus Piuksen aikana.


title: Appianos

text: Appianoksen elämästä tiedetään vain hyvin vähän. Tiedetään, että hän kirjoitti oman elämäkertansa, josta nykypäivään on säilynyt vain katkelmia. Tiedetään kuitenkin, että Appianos syntyi Aleksandriassa, roomalaisen Egyptin pääkaupungissa. Hänen vanhempansa olivat Rooman kansalaisia ja Appianos muuttikin myöhemmin Roomaan, jossa hän toimi lakimiehenä. Appianoksesta tiedetään myös vähän erään Cornelius Fronton kirjeen perusteella. Kirjeessään Fronto esittää, että Appianokselle annettaisiin prokuraattorin arvo. Tästä voidaan päätellä, että Appianos kuului Rooman ritarisäätyyn.


title: Appianos

text: Appianos kirjoitti kreikaksi Rooman historiaa käsittelevän teoksen, joka koostui 24 kirjasta. Kirjat eivät muodosta yhtenäistä historiaa, vaan käsittelevät eri aiheita. Appianos on yksi tärkeimpiä lähteitä Rooman sisällissodista.


title: Mykyrokka

text: Mykyrokka on yläsavolainen Kiuruvedeltä lähtöisin oleva perinneruoka. Se on keittoruoka, joka sisältää perunoita, lihaa (yleensä sianlihaa), sydäntä, sisäelimiä, kuten maksaa ja munuaisia, sekä oleellisesti mykyjä. Mykyt (myvyt) ovat jauhosta ja verestä valmistettavia "sattumia", jotka kypsennetään kiehuvassa vedessä. Perinteisesti mykyrokka on ollut syksyllä (kekrin aikoihin) tapahtuvaan teurastukseen liittyvä sesonkiruoka.


title: Mykyrokka

text: Mykyrokkaa tarjotaan paikallisissa kouluissa kouluruokana ja myydään annoksina ja litramyyntinä. Mykyrokan erityislaji on hirvirokka. Metsästysseurat tarjoavat sitä peijaisissa.


title: Mykyrokka

text: Pohjoispohjalainen rössypottu muistuttaa hyvin vähän mykyrokkaa. Se on maitopohjainen ja rössypotussa mykyt kuitenkin korvaa paloiteltu veripalttu.


title: Mykyrokka

text: 1980-luvulla jokaiselle Savon silloiselle kunnalle äänestettiin omat perinneruoat. Mykyrokka valittiin odotetusti Kiuruveden nimikkoruoaksi, ja Karttulan nimikkoruoaksi äänestettiin sen muunnelma, mykysoppa.


title: Lörtsy

text: Lörtsy on lihalla tai hillolla täytetty litteä ja umpinainen piirakka. Se on nykyisin leimallisesti savonlinnalainen ruokalaji. Lörtsy muistuttaa venäläistä kaali- tai lihapiirakkaa, mutta taikina on erilainen. Lörtsy on muodoltaan litteä ja melkein puoliympyrän muotoinen.


title: Lörtsy

text:
"Ilta-Sanomat" kertoi verkkosivullaan marraskuussa 2014, että Elintarviketurvallisuusvirasto Evira aikoo kieltää lörtsyn markkinoinnin tällä nimellä. Viraston mukaan nimi ei ole tarpeeksi kuvaava eikä vakiintunut.
Julkisen keskustelun jälkeen Evira kuitenkin piti selvänä, että nimi on riittävän vakiintunut, ja luonnosvaiheessa olevaa ohjeistusta päivitetään.


title: Lörtsy

text:
Litteä savonlinnalainen lihapiirakka, jota myöhemmin alettiin nimittää lörtsyksi, ideoitiin 1950-luvulla, Kuopiosta lähtöisin olleiden Sulo ja Fanny Strömbergin eineskeittiössä Savonlinnassa (silloisessa Säämingissä).
Strömbergien eineskeittiössä valmistetun piirakan muoto, koostumus ja maku poikkesivat muista tuon ajan lihapiirakoista. Siinä oli ohut kuori ja suhteessa paljon täytettä, etenkin jauhelihaa. Muiden valmistamissa oli paksu kuori ja vähän täytettä. Piirakka pidettiin myyntiin saakka lämpimänä leivinpapereilla vuoratuissa kannellisissa vanerilaatikoissa, mikä paransi sen makua.
”Römperiläinen” lihapiirakka tunnettiin laajalti. Varsinkin kesällä ne loppuivat usein kesken. Monet tilasivatkin isoja eriä etukäteen ja hakivat valmiit paketit torilta. Piirakoita toimitettiin myös joihinkin nakkikioskeihin ja kauppoihin.
Fanny ja Sulo Strömberg jäivät eläkkeelle 1970-luvun alkupuolella. Moni yritti kopioida ”römperiläistä” piirakkaa ja olisi halunnut reseptin ja valmistusohjeen. Strömbergit eivät kuitenkaan luovuttaneet niitä kenellekään.
Strömbergien eineskeittiössä valmistettu litteä piirakka tunnettiin loppuun asti ”ainoana aitona ja alkuperäisenä savonlinnalaisena lihapiirakkana”. Sen muoto osoittautui ajan myötä sopivaksi monenlaisille piirassisällöille. Jotkut alalle myöhemmin tulleet piirakanvalmistajat alkoivat nimittää omia tuotteitaan lörtsyiksi.


title: Lörtsy

text: ”Römperiläinen” lihapiirakka valmistettiin yksinkertaisista aineksista: Taikinaan käytettiin vehnäjauhoja, maitojauhetta, tuorehiivaa ja ripaus suolaa. Sisukseen laitettiin keitetyn riisin lisäksi reilusti paistettua jauhelihaa, johon lisättiin paistettua sipulia sekä mauste- ja valkopippuria ja suolaa. Piirakat taputeltiin sormin kiinni ja uppopaistettiin rypsiöljyssä. Kypsät piirakat laitettiin leivinpapereilla vuorattuun säilytyslaatikkoon. "Römperiläisen" lihapiirakan valmistus loppui yli 40 vuotta sitten.


title: Lörtsy

text: Savonlinnan Sokerileipomo keksi 1980-luvulla täyttää perinteisen lihapiirakan muotoisia mutta munkkitaikinasta valmistettuja piirakoita omenahillolla. Tuote muistuttaa läheisesti munkkipossua. Savonlinnan torilla ja muuallakin kaupungissa myydään edelleenkin laajaa valikoimaa lörtsyjä erilaisilla täytteillä. Perinteisen omenatäytteen sijasta makeasta lörtsystä on ollut tarjolla lakka-, mansikka-, mustikka- ja kermatäytteisiä versioita, ja lihalörtsyn ohella on kokeiltu myös kalatäytteitä. Nykyisin lörtsyjä on saatavilla miltei koko Suomessa valmisruokana.


title: Lörtsy

text: Savonlinnassa lörtsyjä valmistavat muun muassa Laurikainen ja Lörtsypojat.


title: Tomi Kontio

text: Tomi Kalevi Kontio (s. 16. helmikuuta 1966 Helsinki) on suomalainen kirjailija, kolumnisti ja runoilija. Hänen tuotantonsa sisältää runoja, laulutekstejä (Kelpo Pojat), proosaa ja nuortenkirjoja.


title: Tomi Kontio

text: Vuonna 1993 Kontio sai J. H. Erkon palkinnon esikoisteoksestaan "Tanssisalitaivaan alla". Vuonna 2000 hänen teoksensa "Keväällä isä sai siivet" sai Finlandia Junior -palkinnon. Teokselle myönnettiin myös Lasten LukuVarkaus -palkinto vuonna 2001. Romaani kuuluu trilogiaan, jonka kaksi muuta osaa ovat "Austraasian viimeiset lapset" sekä "Maan veli".


title: Tomi Kontio

text: Kontio opiskeli Helsingin yliopistossa kirjallisuustiedettä, filosofiaa ja estetiikkaa. Hän on toiminut myös kolumnistina ja avustanut "Nuori Voima" -lehdessä. Kontio toimittaa "Kirjailija"-lehteä yhdessä Markku Kaskelan kanssa.


title: Tomi Kontio

text: Kontion runoja on käännetty useille kielille, muun muassa englanniksi, espanjaksi, puolaksi, ruotsiksi, saksaksi, tšekiksi, unkariksi ja viroksi.


title: Tomi Kontio

text: Vuonna 1988 Kontio voitti J. H. Erkon kirjoituskilpailun ensimmäisen palkinnon. Hän julkaisi ensimmäiset runonsa valikoimassa "Ryhmä 92". Vuonna 1993 ilmestynyt kokoelma "Tanssisalitaivaan alla" sai J. H. Erkon palkinnon vuoden parhaana esikoisteoksena sekä vuonna 1999 Helsingin Sanomain kirjallisuuspalkinnon viime vuosien parhaasta esikoisteoksesta. Kontio oli Runeberg-palkintoehdokkaana novellikokoelmalla "Säädyttömät" (1994) ja romaanilla "Uumen" (1995).


title: Tomi Kontio

text: Kontion ensimmänen alle kouluikäisille suunnattu teos oli "Lehmä, jonka kyljessä oli luukku" (2006).


title: Tomi Kontio

text: Hänen isänsä oli Orvo Kontio.


title: Sven Hassel

text: Sven Hassel (19. huhtikuuta 1917 – 21. syyskuuta 2012) oli tanskalaissyntyinen kirjailija, joka kirjoitti näennäisen omaelämäkerrallisia romaaneja väitetyistä kokemuksistaan toisessa maailmansodassa.


title: Sven Hassel

text:
Hasselin elämäkerta on kiistelty. Kirjojensa mukaan hän värväytyi Saksan armeijaan ennen sotaa ja palveli kaikilla Saksan rintamilla lukuun ottamatta Pohjois-Afrikkaa, jonne häntä ja hänen yksikköään vienyt joukkojenkuljetuslaiva olisi torpedoitu. Lisäksi hän olisi palvellut panssariyksikössä, jonka määritelmä vaihtuu vuorotellen koulutusyksiköstä rangaistusyksikköön. Tällaisia rangaistusosastoja on ollut Saksan armeijassa, kuten muissakin armeijoissa. Hän on muun muassa väittänyt saaneensa Mannerheim-ristin Suomen rintamalla talvisodassa, jossa hän palveli osana Saksan armeijan epävirallisesti Suomeen lähettämää komennuskuntaa. (Mannerheim-ristiä ei talvisodan aikana ollut olemassakaan. Ensimmäinen Mannerheim-risti myönnettiin 22.7.1941 silloiselle everstille Ruben Lagukselle. Kenellekään ei myönnetty ko. ristiä talvisodan ansioista takautuvasti.)
Tanskalainen Erik Haaest kirjoitti Sven Hasselista kirjan, jonka mukaan Hassel olisikin ollut Borge Pedersen -niminen pikkurikollinen, joka oli sodan aikana esiintynyt omatekoisessa univormussa väittäen nimekseen Heinrich Himmler. Haaestin mukaan Sven Hasseliksi itseään kutsuva mies olisi viettänyt pari vuotta vankilassa sodan jälkeen ja tutustunut siellä oikeisiin veteraaneihin ja kirjoituttanut ensimmäisen, todenmukaisimmaksi esitetyn kirjansa "Tuomittujen legioona" haamukirjoittajalla. Loput hänen teoksistaan olisi kirjoittanut hänen vaimonsa. Myös Haaestin luotettavuutta on kritisoitu, sillä hänen toimittajanuransa perustui lähinnä keltaiselle lehdistölle kirjoitettuihin skandaalinkäryisiin artikkeleihin. Niin ikään Haaestin esittämistä väitteistä on löydetty ristiriitaisuuksia.


title: Sven Hassel

text: On kuitenkin huomioitavaa, että Hasselin kirjoissa on useita selkeitä plagiointikohtia muista kuuluisista sotakirjoista, kuten Länsirintamalla ei mitään uutta ja Tuntematon sotilas. Ainoastaan muutamaa sanaa on muutettu.


title: Sven Hassel

text: Hassel väittää syntyneensä Sven Pedersen -nimisenä Frederiksborgissa, Själlannissa, Tanskassa. Myöhemmin hän otti sukunimekseen äitinsä tyttönimen Hassel. Neljäntoista ikäisenä hän liittyi kauppalaivastoon kajuuttapoikana ja työskenteli laivalla vuoteen 1936, jolloin hän liittyi armeijaan.


title: Sven Hassel

text: Vuoden 1990 haastattelussa hän sanoi, "Saksa sattui olemaan lähempänä kuin Englanti, menin Wehrmachtin värväystoimistoon pestautumaan, mutta se ei ollut niin helppoa kuin olin kuvitellut. Vain Saksan kansalaiset kelpasivat palvelukseen. Sen jälkeen kun olin kuuden kuukauden ajan yrittänyt mennä armeijaan, seitsemäs ratsuväkirykmentti lopulta hyväksyi minut sillä ehdolla, että minusta tulisi laillinen saksalainen". Myöhemmin hän palveli Eisenachiin sijoitetussa 2. panssaridivisioonassa ja vuonna 1939 hän toimi panssarivaunun kuljettajana Puolan valloituksessa.


title: Sven Hassel

text: Vuoden kuluttua hän yritti paeta. "... Olin vain yksinkertaisesti lopussa. Lyhyen loman jälkeen jätin palaamatta yksikkööni. Sitä sanottiin karkuruudeksi. Minut siirrettiin sonderabteilungiin, rikollisten ja toisinajattelijoiden muodostamiin rangaistusjoukkoihin."


title: Sven Hassel

text: Hän palveli 2. ratsuväkirykmentissä ja myöhemmin 11. sekä 27. erikoisrykmentissä (6. panssaridivisioona). Hän oli konekivääriampuja ja yleni upseerikokelaaksi. Hassel soti kaikilla rintamilla Pohjois-Afrikkaa lukuun ottamatta ja haavoittui useita kertoja. Hassel väittää myös palvelleensa yksikkönsä kanssa salaa talvisodassa Suomessa, jossa hänet olisi palkittu Mannerheim-ristillä. Hassel kuitenkin sekoitti tämän kyseisen mitalin saamaansa 3. tai 4. luokan Vapaudenristiin, jollainen hänellä on nähty olevan.


title: Sven Hassel

text: Lopulta hän saavutti luutnantin arvon ja vastaanotti 1. ja 2. luokan rautaristit.Vain kaksi miestä selvisi hengissä 27. rykmentistä. Hän antautui neuvostojoukoille Berliinissä 1945 ja vietti seuraavat vuodet erilaisilla sotavankileireillä. Hän alkoi kirjoittaa ensimmäistä kirjaansa Tuomittujen legioonaa ollessaan pidätettynä.


title: Sven Hassel

text: Vuonna 1949 hänet vapautettiin ja hän oli suunnittelemassa liittyvänsä Ranskan muukalaislegioonaan kun tapasi Dorthe Jensenin, jonka kanssa hän meni naimisiin 1951. Hassel meni töihin autotehtaaseen, mutta hänen vaimonsa rohkaisi häntä kirjoittamaan kokemuksistaan. De Fordometes Legion (Tuomittujen Legioona) julkaistiin 1953.


title: Sven Hassel

text: Vuonna 1957 Sven Hassel kärsi sodan aikana hankitusta sairaudesta ja halvaantui melkein kahdeksi vuodeksi. Hän kiittääkin monien kirjojensa (esimerkiksi "Gestapo", 1963) esipuheessa Hampurin kaupungin trooppisten tautien laitosta, jossa hän sai terveytensä takaisin.


title: Sven Hassel

text: Toipumisen jälkeen hän alkoi kirjoittaa lisää kirjoja. 1964 hän muutti Barcelonaan, Espanjaan, jossa hän asui kuolemaansa saakka. Kokonaisuudessaan hän julkaisi neljätoista romaania, jotka on käännetty kahdeksalletoista kielelle. 1987 hänen kirjastaan "Kuolema telaketjuilla" tehtiin elokuva nimellä "Rangaistuspartio".


title: Sven Hassel

text: Kirjoissaan Hassel kuvaa sotaa sekä päähenkilön että kertojan silmin. Kirjat kertovat rikollisista, sotaoikeuden tuomitsemista ja poliittisesti epäluotettavista sotilaista koostuvan 27. rangaistusrykmentin urotöistä. Svenin lisäksi heihin kuuluu "Legioonalainen" (entinen Ranskan muukalaislegioonan sotilas, nimeltään Alfred Kalb), jättiläinen, jota kutsutaan ironisesti "Pikkuveljeksi" (Wolfgang Creutzfeld), kasarmidiileri "Joseph Porta", joukkueenjohtaja vääpeli "Vanha" (Willie Beier), "Barcelona Blom", Espanjan sisällissodan veteraani molemmilta rintamilta, supersotilas ja fanaatikko "Julius Heide", jota muut eivät aina siedä, rykmentinkomentaja "Hinka", Suur-Saksan hallimestari "Wolf", sekä ylioppilas "Hugo Stege" ja komppaniapäälliköt "Ohlsen" ja "Löwe". Myös Luuranko, Bauer, Möller, Puhveli, ja Gregor Martin eli "kenraalin autonkuljettaja" vierailevat jonkin aikaa, mutta kaatuvat kuten melkein kaikki muutkin ankarien taistelujen vuoksi. He palvelevat useimmilla rintamilla aina Pohjois-Suomesta Venäjälle ja Normandiassa maihinnousun aikana. Hassel ilmoittaa hahmojen perustuvan todellisiin ihmisiin ja tapahtumien liittyvän historiallisiin tapahtumiin.


title: Sven Hassel

text: Hasselin näkökulma sotaan on julma: Sotilaat taistelevat vain selviytyäkseen ja Geneven sopimus on merkityksetön kaikille osapuolille. Ihmiset kuolevat sattumalta tai hyvin vähäisistä syistä. Ajoittaiset miellyttävät hetket ja rauhanomaiset kohtaamiset katkeavat brutaalisti. Pahantahtoiset preussilaiset upseerit uhkailevat miehiään sotaoikeudella ja teloittavat näitä vähäisistäkin syistä. Tosin tätä tapahtui muissakin armeijoissa, muun muassa Neuvostoliiton. Toisinaan tyytymättömät sotilaat ampuvat omat upseerinsa päästäkseen näistä eroon. Rykmentistä selvisi hengissä vain muutama, koska rangaistusjoukot olivat uhrattavissa helpommin kuin tavalliset joukot.


title: Sven Hassel

text: Hassel itse väittää olleensa niin pätevä käsikranaatin heittäjä, että osui sadankin metrin päästä puolen metrin ympyrään, ja myös nakanneensa muutaman kranaatin tällä tavoin jonkun erityisen vihatun upseerin tai SS-miehen niskaan.


title: David Ricardo

text: David Ricardo (19. huhtikuuta 1772 Lontoo – 11. syyskuuta 1823 Gatcombe Park) oli brittiläinen taloustieteilijä, joka lukeutuu klassisen taloustieteen keskeisimpiin edustajiin. Häntä pidetään modernin taloustieteen perusteiden luojana. Ricardon käyttämät matemaattiset tutkimustekniikat ja formaalit mallit ovat olleet tärkeä esikuva nykyaikaiselle valtavirran taloustieteelle. Ricardolla oli suuri vaikutus myös Karl Marxiin, ja hän kehitti esimerkiksi ulkomaankauppaa koskevan suhteellisen edun opin, joka on taloustieteen tunnetuimpia teorioita.


title: David Ricardo

text: Ricardo syntyi Lontoossa. Hän oli kolmas lapsi seitsemäntoista lapsen juutalaisperheessä, joka siirtyi Hollannista Englantiin juuri ennen Ricardon syntymää. Perheen juuret ovat Portugalissa. Kun Ricardo oli 14-vuotias, hän toimi isänsä kanssa Lontoon pörssimarkkinoilla. Ricardo hylkäsi perheensä ortodoksijuutalaisuuden ja meni naimisiin Anne Wilkinson -nimisen kveekarin kanssa 21-vuotiaana. Isä ei hyväksynyt näitä asioita eikä puhunut Ricardolle enää koskaan. Ricardo kiinnostui taloustieteestä luettuaan Adam Smithin pääteoksen, "Kansojen varallisuus", vuonna 1799. Osakemarkkinat tekivät Ricardosta rikkaan, ja hän vetäytyi työstä 42-vuotiaana ja osti Gatcombe Park -nimisen tilan Gloucestershirestä. Vuonna 1819 Ricardo osti itselleen paikan Britannian parlamentista irlantilaisen Portarlington-kauppakaupungin edustajana. Hän säilytti edustajan paikkansa kuolemaansa (1823) asti ja kannatti vapaakauppaa ja viljatullien "(corn law)" mitätöimistä.


title: David Ricardo

text: Ricardon ystäväpiiriin kuului James Mill (John Stuart Millin isä), joka kannusti häntä osallistumaan politiikkaan ja kirjoittamaan taloustieteestä. Muita ystäviä olivat Jeremy Bentham ja Thomas Malthus. Jälkimmäisen kanssa Ricardo kävi kirjeitse väittelyä maanomistajien asemasta ja muista yhteiskunnallisista kysymyksistä. Bentham oli utilitarismina tunnetun moraalifilosofisen opin keksijä, ja Ricardo oli itsekin siirtynyt utilitarismin kannattajaksi jo noin 20-vuotiaana. Ricardo kuoli tilallaan 51-vuotiaana.


title: David Ricardo

text: Ricardo laati pessimistisen skenaarion, jossa kansantalouden kokonaisvoitot henkeä kohden pienenevät alati, koska tuotantoa joudutaan maataloudessa laajentamaan aina yhä huonommin tuottavalle maaperälle. Tämä ennustus oli samantyyppinen kuin Thomas Malthusin väestötieteelliset laskelmat. Malthusin tapaan Ricardo näki väestönkasvun vaarallisena. Ricardo kannatti vapaakauppaa osana tuottavuusongelman ratkaisua.


title: David Ricardo

text: Tunnetulla ”palkkojen rautaisella laillaan” Ricardo tarkoitti sitä, että työläisten palkkojen noustessa myös heidän lapsiensa lukumäärä nousee. Tämän seurauksena työnantajat alentavat palkkoja, kun työläisväestö kasvaa. Suurempi väestö ja matalammat palkat tarkoittavat suurempaa köyhyyttä. Tämän nojalla Ricardo vastusti työläisten palkankorotuksia.


title: David Ricardo

text: Britannian viljatullien "(corn law)" tarkoitus oli suojella maanomistajia ulkomaiselta kilpailulta ja nostaa heidän tuotteidensa hintoja. Lait oli säädetty Napoleonin sotien aikana, kun mannermaasulkemuksen takia Britannian oli pakko lisätä viljaomavaraisuutta. Lait jäivät kuitenkin voimaan 1815 Napoleonin kukistuttua, koska ne hyödyttivät suuresti Britannian varakkaita maanomistajia pitämällä viljan hinnan keinotekoisen korkeana. Viljatulleja Ricardo vastusti, koska hän näki sen siirtävän resursseja talouskehityksen kannalta tärkeältä porvaristolta suurmaanomistajille. Ricardo näki maanomistajat parasiittimaisena luokkana.


title: David Ricardo

text: Adam Smithin tavoin Ricardo ajatteli, että tuotteissa on arvoa, joka on peräisin työstä. Ricardo pyrki välttämään Smithin kohtaamia teoreettisia ongelmia väittämällä, että tuotteen arvoon kuuluu myös tuotteen valmistuksessa käytettyjen tuotteiden arvo. Yhden tuotteen arvo voidaan laskea ynnäämällä yhteen tuotteen valmistamiseen käytetty työaika sekä tuotteen osien valmistamiseen käytetty työaika. Marx jatkoi työnarvoteorian kehittämistä Ricardosta eteenpäin.


title: David Ricardo

text: Ricardon kuuluisin keksintö on hänen vapaakauppateoriansa. Teorian keskeinen argumentti on, että kansantalouden erikoistuminen tuotteeseen, jossa sillä on suhteellinen etu, kannattaa aina vaikka toinen maa tuottaisi samaa tuotetta tehokkaammin. Teorian mukaan kokonaistehokkuus tuotannossa on aina paras, kun maat keskittyvät tuottamaan niitä tuotteita, joita niissä osataan tehdä suhteessa parhaiten. Esimerkiksi jos Englanti tuottaa Portugalia tehokkaammin sekä viiniä että vaatteita, kannattaa Portugalin erikoistua näistä kahdesta tuotteesta siihen, jota se tuottaa suhteessa paremmin, ja Englannin niin ikään siihen, mitä se tuottaa suhteellisesti paremmin. Sitten maat voivat myydä tuotteensa toisilleen saadakseen käyttöönsä niitä tuotteita, joiden valmistamisesta he luopuivat erikoistumisen takia. Teoria perustuu hyvin yksinkertaiselle matemaattiselle todistukselle, ja on edelleen merkittävä (tietysti teoriasta voidaan löytää lukuisia implisiittisiä oletuksia, jotka vaikuttavat suuresti lopputulokseen). Taloustieteilijät puhuvat yhä kansainvälisen kaupan yhteydessä Ricardosta ja suhteellisesta edusta, vaikka hänen teoriansa tilalle on tullut uudempia kaupan teorioita.


title: Dreeveri

text: Dreeveri on lyhytjalkainen, peräänantamattomasta sitkeydestään tunnettu ajokoirarotu. Rodun alkuperämaa on Ruotsi, ja se on melko tuntematon Pohjoismaiden ulkopuolella. Dreeverin käyttö jänistä ajavana metsästyskoirana on yleistynyt viime vuosikymmeninä voimakkaasti. Dreeveri ajaa tarkasti, ja sen eteneminen ajettavan eläimen perässä on siksi hidasta. Hitaan ajon ansiosta ajettava eläin pysyy yleensä pienemmällä alueella kuin nopeampien koirien ajamana. Siksi dreeveri soveltuu hyvin pienille metsästysalueille.


title: Dreeveri

text: Urosten säkäkorkeus on 32–38 cm ja narttujen 30–36) cm. Paino on 14–16 kg. Rotu on pitkä ja matala. Pää on muodoltaan melko kookas, kuono on vahva. Korvat ovat melko pitkät ja ohuet. Koira on pitkähäntäinen. Häntä paksuuntuu tyvestä. Karvoitus on karkeaa ja suoraa. Kaikki väriyhdistelmät yhdistyneenä valkoiseen ovat sallittuja (lukuun ottamatta valkovoittoisuutta ja maksanruskeaa); yleisiä ovat musta-ruskea-valkoinen (=kolmivärinen) ja punavalkoinen (=ruskeavalkoinen).


title: Dreeveri

text:
Rodun metsästysvietti on erittäin voimakas. Dreeveri on valpas ja rauhallinen koira.
Dreeveri ei yleensä arkaile ihmisiä tai toisia koiria, eli on rohkea luonteeltaan.
Dreeveri on myös erittäin itsepäinen, minkä vuoksi sitä voi olla vaikea saada tottelemaan.
Toisaalta se on älykäs. Eli vaikka ymmärtäisikin käskyt, niin ei välttämättä halua tehdä niin,
vaan juuri oman pään mukaan.
Osa voi olla myös nirsoja ruoan suhteen.


title: Dreeveri

text:
Dreeveriä käytetään ajavana koirana jänistä ja kettua metsästettäessä. Ks. Metsästys ajavan koiran avulla
Dreeveri on yleisesti tarkkaavainen ja rauhallinen, ei aggressiivinen, hermostunut eikä arka.


title: Dreeveri

text: Dreeverin historia voidaan katsoa alkaneeksi Alpeilta, missä vaikeissa olosuhteissa tapahtuvan jahdin oli oltava rauhallista. Liian nopea ajo olisi johtanut saaliseläimen karkuunpääsemiseen hankaliin maastoihin. Lukuisista erilaisista lyhytjalkaisista koirista yhdistettiin lopulta uusi rotu "dachsbracke" vuonna 1898. Saksassa rotu esiintyy nimellä westfälische dachsbracke. Rotu levisi myös Ruotsiin, ensimmäisen kerran vuonna 1905. 1930-luvulla rodun ominaisuudet metsäkauriin metsästyksessä huomattiin ja rotu alkoi yleistyä. 1947 Ruotsalaiset muuttivat nimen dreeveriksi. Itsenäisenä kansainvälisenä rotuna dreeveri rekisteröitiin vuonna 1953.


title: Dreeveri

text: Jalostuksen ansiosta dreeveri on nykyään hyvin terve rotu. Aiemmin rotua vaivasi yleisesti osteodystrofia sekä etujalkojen kierous on pääasiassa saatu poistettua kannasta, lukuun ottamatta yksittäisiä tapauksia.


title: Rehtori

text: Rehtori (lyhenne reht.) on oppilaitoksen johtajasta käytetty nimitys. Se on käytössä kaikilla kouluasteilla ala-asteesta yliopistoon.


title: Rehtori

text: Sana "rehtori" on peräisin latinan sanasta "rector". Tämä on tekijämuoto verbistä "regere" ’hallita’. Katolisessa kirkossa rehtoriksi kutsuttiin kirkkoherraa. Koulutuksen pariin termi siirtyikin kirkon kautta. Niin mannermaan yliopistoilla kuin kotimaan katedraalikouluilla oli johtajanaan "rector", mahdollisesti peräti "rector magnificus" ’kunnianarvoisa rehtori’. Pohjoismaissa termi siirtyikin kokonaan kirkolliselta alalta koulutusalalle samoin kuin lehtori, joka aiemmin merkitsi lukijaa, jumalanpalveluksessa avustavaa henkilöä, jonka asema oli maallikkojen ja papiston välimailla.


title: Rehtori

text: Suomessa rehtorilta vaaditaan kussakin koulumuodossa


title: Rehtori

text: Siirtymäsäännös takaa, että ne, joilla oli vuonna 1998 pätevyys rehtorin virkaan, ovat edelleen muodollisesti päteviä. Taiteen ammattiopetuksessa ja vapaassa sivistystyössä pätevyysvaatimukset ovat hieman löysempiä.


title: Rehtori

text: Yleensä perusopetuksessa ja lukioissa rehtorit antavat myös opetusta, mutta suurissa kouluissa ja oppilaitoksissa rehtori voi toimia puhtaasti hallintovirkamiehenä. Monissa kaupungeissa on lisäksi puhtaasti hallinnollisia rehtoreita, jotka toimivat esimerkiksi tietyn koulutusmuodon johtajina. Näillä rehtoreilla ei ole kuitenkaan lain varsinaisille rehtoreille antamaa kurinpitovaltaa. Aiemmin peruskoulujen ala-asteilla oli, suurimpia kouluja lukuun ottamatta, ainoastaan johtajaopettajia, mutta vuoden 1998 koululainsäädännön uudistus antoi näillekin rehtorin arvonimen.


title: Rehtori

text: Yliopiston rehtoriksi valittavan tulee olla ennestään tohtori tai professori. Käytännössä kaikki yliopistojen rehtorit ovat oman yliopistonsa professoreita. Rehtori valitaan nimittäin vaalilla, johon osallistuu yleensä laaja, kaikkia laitoksia edustava valitsijamieskunta. Tällaisessa järjestelmässä ulkopuolisella ei ole oikeastaan mahdollisuuksia saada tarvittavaa kannatusta. Poikkeuksen muodostavat säätiöyliopistot, kuten Aalto-yliopisto, jonka rehtorin valitsi säätiön hallitus.


title: Rehtori

text: Ammattikorkeakoulun rehtorilta vaaditaan jatkotutkintona suoritettu lisensiaatin tutkinto tai tohtorin tutkinto, perehtyneisyyttä ammattikorkeakoulun toimialaan ja hallinnollista kokemusta. Rehtorin virkaan tai toimeen voidaan myös nimittää ylemmän korkeakoulututkinnon suorittanut henkilö, jos hänet muutoin katsotaan erityisen ansioituneeksi tehtävään. Lisäksi rehtorilta vaaditaan, että hän hallitsee ammattikorkeakoulun opetuskielet.


title: Tiedekunta

text: Tiedekunta on yliopiston hallinnollinen yksikkö, joka kokoaa yhteen lähekkäisten tieteenalojen laitokset. Sitä johtavan professorin työnimike on dekaani.


title: Tiedekunta

text: Tiedekunnan ylin päätöksiä tekevä elin on yliopistosta riippuen nimeltään tiedekuntaneuvosto, osastoneuvosto tai tiedekunnan johtokunta. Se noudattaa ns. kolmikantamallia, jossa tietty osuus paikoista on varattu tiedekunnan professoreille, tietty osuus muille henkilökunnan jäsenille ja tietty osuus perustutkinto-opiskelijoille. Sen toiminnasta säädetään yliopistolain 22 §:ssä ja yliopistojen hallintojohtosäännössä.


title: Tiedekunta

text: Tiedekuntatasolla päätetään mm. uusien opiskelijoiden valintaperusteista, tutkintovaatimuksista sekä laitosten rahoitusosuuksista. Tiedekunta päättää myös väitöskirjojen hyväksymisestä.


title: Messier 25

text: Messier 25 on avoin tähtijoukko Jousimiehen tähdistössä. Sen havaitsi ensimmäisen kerran Philippe Loys de Chéseaux, vuonna 1745 tai 1746. Charles Messier lisäsi kohteen luetteloonsa 20. kesäkuuta 1764.


title: Messier 25

text: Kohteessa on ainakin kaksi spektriluokan M ja kaksi spektriluokan G jättiläistähteä. Kohteesta on havaittu yksi muuttuva tähti, jonka jakson pituus on 6,74 päivää. Kohteen iäksi arvioidaan n. 90 miljoonaa vuotta.


title: Boikotti

text: Boikotti tarkoittaa ostamisesta, myymisestä tai muusta, usein taloudellisesta, kanssakäymisestä kieltäytymistä. Yleensä boikotin tarkoituksena on pakottaa kohde muuttamaan käyttäytymistään, esimerkiksi epämoraalisena tai epäoikeudenmukaisena pidettyä liiketoimintatapaansa. Boikotti on yksi eettisen kuluttamisen kahdesta päämenetelmästä.


title: Boikotti

text: Työtaistelukeinona boikotti voi tarkoittaa, että työläiset eivät käytä määrätyn tuotantolaitoksen tuotteita tai eivät osta jossakin maassa valmistettuja tuotteita, taikka että työläiset kieltäytyvät työskentelemästä työpaikassa, jossa on työselkkaus käynnissä.


title: Boikotti

text: Suomessa boikottia ovat käyttäneet esimerkiksi naisjärjestöt. Laajalla tilausten peruuttamisella saatiin maan suurimmat sanomalehdet lopettamaan seksipalveluilmoitusten julkaiseminen.


title: Boikotti

text: Boikotti on saanut nimensä irlantilaisen Charles Boycottin mukaan. Vuonna 1880 Boycott hääti tilanhoitajan ominaisuudessa 11 maanvuokransa maksamatta jättänyttä perhettä kodeistaan. Tämän seurauksena paikalliset maatyöläiset - sekä ainakin seppä, postimies, vaunuajurit ja pyykkäri - julistivat hänet boikottiin kieltäytymällä työskentelemästä rikkaalle maanomistajalle tahi Boycottille. Maanomistaja sai lopulta sadon talteen ulkopuolisten palkollisten avulla, mutta heitä suojelemaan hän joutui palkkaamaan tuhat poliisia ja sotilasta. Boycott itse kyllästyi tilanteeseen ja jätti Irlannin - varmuuden vuoksi "Cunningham" -nimisenä, jotta häntä ei toisaalla tunnistettaisi. Sana "boikotti" ilmestyi brittiläisiin sanakirjoihin vuonna 1888.


title: Boikotti

text: Boikottia on kuitenkin käytetty jo ennen termin keksimistäkin. Esimerkiksi Yhdysvalloissa monet orjuuden vastustajat boikotoivat orjatyövoimalla tuotettuja tuotteita ennen sisällissodan syttymistä.


title: Boikotti

text: Useat maat boikotoivat kesäolympiakisoja vuosina 1976, 1980 ja 1984. Vuoden 1976 boikotti liittyi Etelä-Afrikan rotusortoon, vuoden 1980 boikotti Neuvostoliiton-Afganistanin sotaan, ja vuoden 1984 boikotti oli vastatoimi vuoden 1980 boikotille. Näitä vuosia ennenkin olympiakisoissa oli koettu pienempiä boikotteja. Vuoden 1976 boikotoijia oli useimmat Afrikan maat, 1980 monet länsimaat Yhdysvaltain johdolla ja 1984 kommunistiset valtiot Neuvostoliiton johdolla.


title: Boikotti

text: 1970-luvulla useat aktivistit syyttivät Nestléä äidinmaidonkorvikkeen aggressiivisesta tuputtamisesta kehitysmaissa. Kun maitojauhetta sekoitettiin likaiseen veteen, imeväisikäisiä lapsia kuoli, minkä johdosta Nestléä sanottiin vauvantappajaksi. Syntyneen kohun seurauksena kansainvälinen yhteisö tiukensi äidinmaidonkorvikkeen markkinointisääntöjä. Boikotin vaikutus tuntuu yhtiön toiminnassa yhä tänäkin päivänä.


title: Boikotti

text: Nigerian öljyteollisuuden ja alueen luonnon sekä alkuperäiskansojen (kuten ogoni-heimon) edut eivät käy yksiin. Vuonna 1995 Nigerian hallitus hirtätti kahdeksan ympäristöaktivistia, mukaan luettuna kirjailija Ken Saro-Wiwan. Nigerian Shelliä syytettiin osallisuudesta tapaukseen. Tapaus ja siitä syntynyt boikotti leimaavat Shelliä edelleen.


title: Boikotti

text: Isossa-Britanniassa pikaruokaketju McDonalds kävi vuosien ajan oikeutta postimies Dave Morrisia ja puutarhuri Helen Steeliä vastaan. Yhtiö syytti Morrisia ja Steeliä kunnianloukkauksesta. Kaksikko oli jakanut yhtiön toiminnasta kertovia lentolehtisiä. Lopulta tuomioistuin totesi Morrisin ja Steelin korvausvelvollisiksi, vaikka useimmat lentolehtisessä esitetyistä väitteistä osoittautuivat tutkittaessa tosiksi. McDonalds jätti kuitenkin korvauksensa perimättä, koska jo oikeusprosessi oli aiheuttanut sille suuren imagohaitan.


title: Boikotti

text: Vuonna 2006 muslimimaailmaa kuohuttaneet tanskalaiset pilapiirrokset pienensivät Arlan myyntiä Lähi-idässä noin 50 miljoonalla eurolla.


title: Boikotti

text: Suomalainen paperiteollisuus on kokenut useita boikotteja, boikotoijina etenkin saksalaiset. Tapaukset ovat johtaneet ympäristökriteerien tiukentamiseen. Harry Potter -kirjailija J. K. Rowling kielsi painamasta kirjaansa suomalaiselle paperille, koska suomalaiset metsäyhtiöt ovat hänen mielestään syyllistyneet vanhojen aarniometsien kaatamiseen.


title: Boikotti

text: Kun Turun Sinappia myytiin Unileverille ja tuotanto siirrettiin Suomesta Ruotsiin, seurauksena oli sinapin ostoboikotti. Sen vaikutuksesta Turun Sinapin markkinaosuus romahti 65:stä prosentista 47:ään prosenttiin.


title: Boikotti

text: Juorulehti Seiska paljasti Lordin laulajan Mr. Lordin kasvot. Lukijat suuttuivat ja suuret mainostajat vetivät kampanjansa lehdestä. Seiska-lehti joutui anelemaan Lordilta anteeksi.


title: Boikotti

text: Vuoden 2007 syksyllä HIFK:n fanit kyllästyivät joukkueen huonoon menestykseen ja aloittivat boikotin. Boikotin kohteena oli huonosti menestynyt toimitusjohtaja Pentti Matikainen. Otteluiden katsojaluvut putosivat vakaasta 6 500:n katsojan keskiarvosta 5 500:n katsojan lukemiin. Hallitus kuuli kritiikin ja reagoi. Matikainen sai potkut, tilalle nousi Jukka Valtanen, ja boikotti todettiin päättyneeksi.


title: Boikotti

text: Matkapuhelinyhtiö Nokian päätettyä lopettaa Bochumin tehtaansa toiminnan, saksalaiset panivat pystyyn boikotin. Stern-lehden kyselyssä yli puolet saksalaisista sanoi, ettei aio enää ostaa Nokian matkapuhelinta. Vuonna 2007 Nokian Saksan myynnin arvo oli yli kaksi miljardia euroa. Boikotin lopullinen vaikutus tähän ei vielä ole selvillä, mutta yhtiön imago koki kolauksen.


title: Boikotti

text: Kun Marimekko osti turkisliike Grünsteinin, ympäristöaktivistit raivostuivat ja antoivat yhtiölle pilkkanimen "Verimekko". Kirsti Paakkanen totesi ymmärtäneensä vasta aktivistien kampanjan jälkeen, mistä Marimekossa on kyse.


title: Kansan Tahto

text: Kansan Tahto on Oulussa kahdeksan kertaa vuodessa ilmestyvä aikakauslehti. Ennen vuotta 2016 lehti ilmestyi viikoittain sanomalehtenä.


title: Kansan Tahto

text: Kansan Tahto on ollut aiemmin Suomen Sosialidemokraattisen Puolueen (SDP), Suomen Sosialistisen Työväenpuolueen (SSTP) ja Suomen Kansan Demokraattisen Liiton (SKDL) kannattaja. Vasemmistoliiton perustamisesta (1990) lähtien se on määritellyt itsensä "Pohjois-Suomen vasemmistolehdeksi".


title: Kansan Tahto

text: Lehteä on vuodesta 1945 alkaen kustantanut Kustannusosakeyhtiö Kansan Tahto Oy.


title: Kansan Tahto

text: Lehti myöntää vuosittain Kansan Tahto -mitalin.


title: Kansan Tahto

text: Vasemmistoliitto lopetti lehden puoluelehtituen vuoden 2016 alusta, samoin kuin tuen Satakunnan Työlle ja Ny Tidille.


title: Kansan Tahto

text: Kansan Tahdon perusti samanniminen sanomalehtiosuuskunta vuonna 1906 "köyhien ja sorrettujen äänenkannattajaksi". Lehti alkoi ilmestyä säännöllisesti Oulussa 3. helmikuuta. SDP:n puoluelehtioikeudet se sai samana vuonna Oulun puoluekokouksessa.


title: Kansan Tahto

text: Päätoimittaja Yrjö Mäkelin haastettiin vuonna 1911 oikeuteen. Tuomion julistuksen jälkiseurauksena Kansan Tahto lakkautettiin vuoden 1914 syksyllä. Tilalle ilmestyi vuonna 1914 Joutohetki-niminen lehti, jonka näytenumero ilmestyi 1915. Keväällä 1915 lehti aloitti uudelleen nimellä Oulun Sanomat, millä nimellä se jatkoi vuoteen 1917. Mäkelin istui tuomionsa vuosina 1915–1916..


title: Kansan Tahto

text: Suomen sisällissodan aikana valkoisten Oulun osasto tuhosi lehtipainon ensimmäisen kerran 2. helmikuuta ja uudelleen 9. syyskuuta 1918. Sosiaalidemokraattien omistama ja Otto Karhin johtama Oulun Kirjateollisuus Osakeyhtiö aloitti lehden julkaisemisen uudelleen vuonna 1919 nimellä Pohjan Kansa, jota käytettiin vuoteen 1922. Viranomaisten julkaisukieltojen takia lehti ilmestyi myöhemmin nimellä Uusi Pohjan Kansa (1923) sekä Pohjan Voima (1924–1930).


title: Kansan Tahto

text: Vuodesta 1919 lehti oli SSTP:n ja sen seuraajajärjestöjen äänenkannattaja kesäkuuhun 1930, jolloin sen ilmestyminen estettiin Lapuan liikkeen ajamia niin sanottuja kommunistilakeja ennakoiden.


title: Kansan Tahto

text: Vuonna 1945 Kansan Tahto alkoi ilmestyä uudelleen Pohjolan työtätekevän kansan, käytännössä SKDL:n Pohjois-Suomen piirijärjestöjen äänenkannattajana. Se siirtyi Vasemmistoliiton hallinnoimaksi 1990.


title: K2

text: K2 (tunnetaan myös nimillä Godwin-Austen, Lambha Pahar, Chogori, Kechu ja Dapsang) on vuori Karakorumissa, Himalajan vuoriston läntisessä osassa, Kiinan ja Pakistanin rajalla. K2 on 8 611 metriä korkea ja on siten maailman toiseksi korkein vuori Mount Everestin (8 850 m) jälkeen.


title: K2

text: Eurooppalaiset havainnoivat vuorta ensimmäisen kerran vuonna 1856. Tuolloin T.G. Montgomery, Henry Haversham Godwin-Austenin johtaman tutkimusryhmän jäsen, havainnoi Karakorumia Mount Haramukhilta käsin, ja merkitsi kaksi merkittävintä huippua K1:ksi ja K2:ksi (Karakorum 1 ja 2). Retkikunnalla oli ohjeet käyttää paikallisia nimiä vuorille, ja pian K1:n nimeksi selvisi Masherbrum. K2:lle taasen ei löytynyt paikallista nimeä johtuen sen eristyneisyydestä, joten sen nimi jäi K2:ksi.


title: K2

text: K2:ta pidetään yleisesti paljon vaikeampana valloitettavana kuin Mount Everestiä. Vuoden 2009 alkuun mennessä 284 ihmistä oli onnistunut saavuttamaan vuoren huipun, Everestin huipulle on onnistunut kiipeämään lähes 3 700 ihmistä. 77 ihmistä on kuollut yrittäessään vuoren valloitusta, joista 13 pelkästään vuonna 1986. Ensimmäinen varteenotettava yritys tehtiin vuonna 1902, mutta huipulle päästiin ensimmäisen kerran vasta 31. heinäkuuta 1954. Retkikuntaa johti italialainen Ardito Desio, ja retkikunnasta huipun saavuttivat Lino Lacedelli ja Achille Compagnoni.


title: K2

text: Ensimmäinen huipulle päässyt nainen oli Wanda Rutkiewicz vuonna 1986. Rutkiewicz kuoli joitakin vuosia nousun jälkeen, ja viisi seuraavaa huipulle päässyttä naista ovat kaikki kuolleet paluumatkalla tai seuraavalla kiipeilykerrallaan. Tämä on johtanut uskomukseen, että K2 on kirottu vuori naisille. Kaiken kaikkiaan K2:n huipun on saavuttanut 11 naista.


title: K2

text: Suomalaisista vuoren huipulle asti ovat kiivenneet Veikka Gustafsson vuonna 1994 ja Samuli Mansikka vuonna 2014.


title: K2

text: K2:ta kutsutaan maailman vaarallisimmaksi vuoreksi. 1. elokuuta 2008 jäävyöry vei mukanaan köydet vuoren vaarallisimmalta kohdalta, joka tunnetaan nimellä Bottleneck eli ”pullonkaula”. Suuri määrä kiipeilijöitä jäi loukkuun, ja yksitoista menehtyi.


title: Nine Inch Nails

text: Nine Inch Nails (lyh. NIИ) on Trent Reznorin vuonna 1988 Clevelandissa, Ohiossa muodostama yhdysvaltalainen yhtye. Reznor on yhtyeen pääasiallinen laulunkirjoittaja, laulaja ja tuottaja. Nine Inch Nailsin musiikkia on luonnehdittu alternativeksi ja electronicaksi, mutta yleisin kuvaus on kuitenkin industrial rock. Reznor on yhtyeen ainoa virallinen jäsen, ja hän kokoaa muut jäsenet joka kiertueelle. Erikoista yhtyeessä on myös sen musiikin lisäksi se että jokainen yhtyeen julkaisu (studioalbumi, single, remixalbumi, livealbumi, video) tunnetaan myös "Halo"-numeroina, joten tuorein julkaisu "Hesitation Marks" on "Halo 28".


title: Nine Inch Nails

text: Yhtyeen soitetuimpia kappaleita ovat muun muassa ”Hurt”, ”Wish”, ”Closer”, ”The Hand That Feeds”, ”Only”, ”Head Like a Hole”, ”March of the Pigs” sekä ”Starfuckers, Inc.”


title: Nine Inch Nails

text: Nine Inch Nails jäi määrittelemättömän pituiselle tauolle (keikkailun suhteen) alkusyksystä 2009, ”Wave Goodbye” -kiertueen jälkeen. Helmikuussa 2013 yhtyeen kotisivuilla kerrottiin paluusta keikkalavoille maailmanlaajuisen kiertueen voimin, lisäksi uusi albumi, "Hesitation Marks", julkaistiin 3. syyskuuta 2013.


title: Nine Inch Nails

text: Nine Inch Nailsin perusti sen laulaja-keulahahmo Trent Reznor vuonna 1988. Hänellä ei uransa alussa ollut erityistä kunnianhimoa, sillä tärkein tavoite oli saada julkaistuksi yksi single. Reznor teki samaan aikaan töitä Bart Kosterille, joka omisti paikallisen studion. Reznor pyysi häneltä studioaikaa demonauhoituksilleen. Siinä vaiheessa Reznor teki kaikki soitinosuudet itse, koska ei löytänyt sopivia muusikoita, joiden työn tulos tyydyttäisi häntä. Reznor sai paljon hyvää palautetta monilta levy-yhtiöiltä ja allekirjoitti levytyssopimuksen TVT Recordsin kanssa. Albumin nauhoituksiin Reznor sai apua supertuottaja Floodilta ja Adrian Sherwoodilta, kuten myös Chris Vrennalta, joka tuli yhtyeeseen keikkarumpaliksi.


title: Nine Inch Nails

text: Ensialbumi "Pretty Hate Machine" (1989) koostui enimmäkseen demonauhoitusten studioversioista. Albumilta julkaistiin ensisingle ”Down in It”, joka sai hieman yhtyettä esille, mutta toinen single ”Head Like a Hole” oli yhtyeen varsinainen menestys, joka sai paljon radiosoittoa. Viimeinen ”Sin” julkaistiin seuraavan vuoden puolella, kuten toinen single ”Head Like a Hole”. Kappaleista tehtiin myös musiikkivideot, mutta ”Sinin” videota ei julkaistu, koska se jäi kesken. Video julkaistiin varsinaisesti vasta vuonna 1997 "Closure" (Halo 12) -videoboksissa.


title: Nine Inch Nails

text: Reznor alkoi koota ympärilleen yhtyettä, johon otti mukaan Chris Vrennan, joka oli mukana myös ensialbumilla. Kokoonpanolla yhtye aloitti albumin promokiertueen syksyllä 1989, mutta vasta seuraavana vuonna alkoi varsinainen kiertue, joka huipentui vaihtoehtorock-festivaali Lollapaloozaan vuonna 1991, jossa yhtye varasti koko show’n festivaalin varsinaiselta pääesiintyjältä Jane’s Addictionilta.


title: Nine Inch Nails

text: Reznor sai paljon paineita levy-yhtiöltä, joka vaati seuraavan pitkäsoiton olevan paljon kaupallisempi. Reznor päätti salaa yhtiöltä tehdä EP:n ja nauhoitti kappaleita eri projektinimillä, jotta yhtiö ei saisi vaikuttaa albumin sisältöön. Yhtyeen EP "Broken" näki päivänvalon vuonna 1992, jolla NIN:n musiikki meni huomattavasti aggressiivisempaan ja enemmän rockimpaan tulkintaan, se sisälsi kuusi uutta kappaletta ja kaksi bonusraitaa.


title: Nine Inch Nails

text:
Kappale ”Wish” voitti Grammy-palkinnon metallisarjassa vuonna 1993, joka toi yhtyeelle lisää näkyvyyttä. Peter ”Sleazy” Christopherson ohjasi kappaleelle ”Happiness in Slavery” musiikkivideon, joka kiellettiin yleisesti sen sisällön vuoksi. Video ”Pinion” näytettiin Music Televisionilla kahdesti, ennen kuin sekin kiellettiin.
"The Broken Movie" -lyhytelokuvaa ei ole julkaistu virallisesti sen eritysen raa’an sisällön vuoksi, mutta se on kuitenkin levinnyt epävirallisia kanavia pitkin. Elokuva on noin 20-minuuttinen tekaistu snuff-elokuva, jossa videon päähenkilö kaappaa ihmisen kadulta ja kiduttaa häntä, samalla pakottaen tämän katsomaan "Brokenin" musiikkivideoita. Lyhytelokuva sulauttaa "Brokenin" musiikkivideot yhdeksi kokonaisuudeksi. "Brokenia" seurasi remix-EP "Fixed", joka näytti ensimmäistä kertaa täysiverisen industrial-puolen yhtyeestä. Nine Inch Nails ei kuitenkaan tehnyt kiertuetta kummankaan EP:n hyväksi vaan päätti tehdä uusia kappaleita toiseen pitkäsoittoon.


title: Nine Inch Nails

text: Yhtyeen toinen studioalbumi "The Downward Spiral" julkaistiin vuonna 1994, ja on yhtyeen myydyin studioalbumi. Se on myynyt nelinkertaisesti platinaa, ja kriitikot pitävät sitä NIN:n parhaana. Kyseinen albumi olikin yhtyeen musiikillinen ja artistillinen huippu. Albumista julkaistiin remasteroitu versio marraskuussa 2004. Julkaisu tehtiin SACD-formaatissa monikanavaäänellä. Levyltä julkaistiin kaksi singleä: ”March of the Pigs” ja ”Closer”. Kappaleista ”March of the Pigs”, ”Closer” ja ”Hurt” tehtiin videot. Yhtye aloitti suuren kiertueen albuminsa pohjalta. Samoihin aikoihin Reznor tuotti Marilyn Mansonin debyyttialbumin ja soitti kitaraakin muutamassa kappaleessa.


title: Nine Inch Nails

text: "The Downward Spiralia" seurasi remix-EP "Further Down the Spiral", ja yhtye teki suuren kiertueen, joka jatkui vuoteen 1995 asti. Kuten "The Downward Spiralin" kohdalla, myös remixalbumin pohjalta tehtiin kiertue samalla kokoonpanolla, tosin kosketinsoittajana ei ollut enää James Woolley vaan Charlie Clouser. Yhtye oli myös David Bowien keikkakokoonpanossa mukana vuoden 1995 aikana. Tämän jälkeen Trent Reznor päätti pitää pitkän tauon levyttämisestä. Tässä vaiheessa Reznorin päihderiippuvuus alkoi kasvaa suuresti, josta hän pääsisi kuiville vasta seuraavan vuosikymmenen alun jälkeen.


title: Nine Inch Nails

text: NIN sävelsi musiikin id Softwaren tietokonepeliin "Quake" vuonna 1996. Pelin suunnittelijat lisäsivät peliin kuuluvan naulapyssyn ammuslaatikoihin NIN-logon. Pelin ambient-tyylinen musiikki on myös kuunneltavissa CD-soittimella audioraitoina. Samana vuonna Reznor tuotti Marilyn Mansonin kolmannen albumin "Antichrist Superstarin", jonka jälkeen hän riitaantui Mansonin kanssa.


title: Nine Inch Nails

text: Yhtye teki kappaleita nyt elokuvien soundtrackeille kuumeisesti, joista tunnetuin lienee ”The Perfect Drug” vuodelta 1997, joka oli David Lynchin elokuvassa "Lost Highway", kyseisestä kappaleesta tehtiin myös hyvin menestynyt single ja musiikkivideokin.


title: Nine Inch Nails

text: Yhtyeen kolmas pitkäsoitto, tupla-albumi "The Fragile" julkaistiin vasta vuonna 1999. Siitä tehtiin kolme singlejulkaisua, Yhdysvalloissa ”The Day the World Went Away”, Britanniassa ”We’re in This Together” ja Japanissa sekä Australissa ”Into the Void”. Musiikkivideot ”We’re in This Together”, ”Into the Void” ja ”Starfuckers, Inc.” (nimellä ”Starsuckers, Inc.”) näytettiin Yhdysvalloissa, viimeisimmässä esiintyi Marilyn Manson, jonka kanssa Reznor oli aikaisemmin riitaantunut, mutta taas ystävystynyt. ”The Day the World Went Away” -kappaleelle kuvattiin musiikkivideo, mutta sitä ei olla koskaan julkaistu. "The Fragilea" seurasi remixalbumi "Things Falling Apart". Yhtye piti suuren tauon vuoden 2000 pidetyn "Fragility"-kiertueen jälkeen, joka johtui Trent Reznorin syvästä henkisestä ja fyysisestä uupumuksesta, joka myös pahentui Reznorin kasvavasta päihdeongelmasta. Vaikka Reznor pääsikin huumeista eroon, hän taisteli kiertueen jälkeen muutaman vuoden alkoholisminsa kanssa.


title: Nine Inch Nails

text: NIN:n viides suuri julkaisu, "With Teeth" (2005), kirjoitettiin ja nauhoitettiin Reznorin toivuttua alkoholi- ja huumeriippuvuudesta. Ensimmäinen single ”The Hand That Feeds” sai ensi-iltansa yhtyeen www-sivustolla tavanomaisen musiikkikanavan sijaan, ja kappaleesta tuli suuri hitti. Koko albumi vuosi Internetiin ennen sen virallista julkaisupäivää 3. toukokuuta 2005. Albumin jälkeen julkaistiin myös hyvin menestyksekkäät singlet kappaleista ”Only” ja ”Every Day Is Exactly the Same”. Vuonna 2007 julkaistiin With Teeth-kiertueen live-DVD "Beside You In Time"


title: Nine Inch Nails

text: Vuoden 2007 alkupuolella yhtye alkoi levittää uutta materiaaliansa omintakeisin keinoin. Euroopan kiertueen aikana keikkapaikkojen vessoihin piilotettiin USB-muistitikkuja, jotka sisälsivät täysin uusia kappaleita. Myöhemmin single ”Survivalism” julkaistiin, ja siitä tehtiin myös musiikkivideo. Nine Inch Nailsin konseptimainen studioalbumi "Year Zero" julkaistiin 17. huhtikuuta 2007. Sanoitukset on kirjoitettu monen eri fiktiivisen hahmon näkökulmasta, ja se sijoittuu 15 vuoden päähän tulevaisuuteen. Albumi kritisoi Yhdysvaltojen nykyistä politiikkaa ja kertoo, miten sen toiminta tulee vaikuttamaan maalaamalla hyvin dystopisen tulevaisuudenkuvan.


title: Nine Inch Nails

text: Albumiin liittyi myös reality-peli. Vihjeitä internetsivujen löytämiseen löytyi muun muassa CD-levystä ja kiertuepaidoista, ja löydetyistä internetsivuista löytyi polkuja toisiin sivuihin.


title: Nine Inch Nails

text: "Year Zero Remixed" julkaistiin 20. marraskuuta 2007. "Year Zero Remixed" -albumin jälkeen Nine Inch Nails erosi levy-yhtiöstään Interscope Recordsista ja päätti pysyä vapaana yhtyeenä. Trent Reznor ilmaisi voimakkaasti tyytymättömyyttään levy-yhtiöitä kohtaan, ja ollessaan vielä Interscope Recordsin alaisuudessa hän jopa kehotti ihmisiä varastamaan Nine Inch Nailsin albumeita.


title: Nine Inch Nails

text:
16. helmikuuta 2008 Nine Inch Nailsin kotisivuille tuli uutinen ”2 weeks”, kaksi viikkoa. 2. maaliskuuta sivustolla julkaistiin uusi albumi, "Ghosts I–IV". Mitään tietoa albumista tai sen julkaisusta ei oltu annettu ennakkoon.
"Ghosts I-IV" nauhoitettiin kymmenen viikon aikana, ja se on täysin instrumentaalinen. Reznor on sivuillaan maininnut, että lisää osia "Ghosts"-albumien sarjaan on todennäköisesti tulossa.


title: Nine Inch Nails

text: 21. huhtikuuta 2008 kotisivuille tuli jälleen uutinen ”two weeks!”, ja kahden viikon päästä 5. toukokuuta uusi albumi ”The Slip” julkaistiin digitaalisessa muodossa. The Slip on vapaasti ladattavissa useissa formaateissa, lisäksi levystä julkaistiin myös CD-versio heinäkuussa 2008.


title: Nine Inch Nails

text: Nine Inch Nails soitti viimeiseksi tarkoitetun keikkansa Los Angelesin Wiltern Theaterissa 10. syyskuuta 2009. Tämän jälkeen Trent keskittyi muihin projekteihin, kuten säveltämään Atticus Rossin kanssa soundtrackit elokuviin "The Social Network" ja "The Girl with the Dragon Tattoo" sekä How to Destroy Angels -yhtyeeseen, jossa vaikuttavat Trentin lisäksi hänen vaimonsa Mariqueen Maandig Reznor ja Atticus Ross.


title: Nine Inch Nails

text: Alkuvuodesta Trent Reznor ilmoitti Nine Inch Nailsin tekevän paluun. Yhtye kiersi kesällä festivaaleja Euroopassa, Aasiassa ja Yhdysvalloissa ja soitti lisäksi pari klubikeikkaa. Syksyn Tension 2013 -kiertue käsittää areenakeikkoja Yhdysvalloissa ja maaliskuussa yhtye lähtee Queens of the Stone Agen kanssa Australiaan ja Uuteen-Seelantiin.


title: Nine Inch Nails

text: Toukokuussa 2013 Trent ilmoitti yhtyeen kotisivuilla tehneensä uutta NIN-levyä salaa Atticus Rossin ja Alan Moulderin kanssa. Levyn nimeksi tuli "Hesitation Marks", ja kappale ”Came Back Haunted” julkaistiin digitaalisena singlenä. Hesitation Marks julkaistiin 3. syyskuuta 2013.


title: Nine Inch Nails

text: Nine Inch Nails esiintyi ensimmäisen kerran Suomessa sunnuntaina 19. kesäkuuta 2005 Provinssirock-festivaalilla Nyt-teltassa Seinäjoella. Toinen Suomen vierailu oli Helsingin jäähallissa 10. huhtikuuta 2007. Kolmas esiintyminen tapahtui 5. elokuuta 2007 Vantaalla järjestettävillä Ankkarock-festivaaleilla. Yhtye esiintyi Suomessa seitsemän vuoden tauon jälkeen Hartwall Arenalla 8. toukokuuta 2014.


title: Nine Inch Nails

text: Johnny Cash -cover kappaleesta ”Hurt” (julkaistu Cashin albumilla "") ja versiosta tehty vaikuttava musiikkivideo kohahduttivat maailmanlaajuisesti vuonna 2002.


title: Nine Inch Nails

text: Näiden lisäksi kiertueella oli monia muitakin soittajia, mutta eivät olleet vakituisesti kokoonpanossa.


title: Taloudellinen utilitarismi

text: Taloudellinen utilitarismi on klassisen utilitarismin perillinen, jossa etiikkaa ja moraalia tutkitaan taloustieteellisin, peliteoreettisin, sosiobiologisin ja sosiaalipsykologisin keinoin. Teoria tarkastelee moraalisia tekoja kaupankäynnin ja vastavuoroisuuden näkökulmasta, ja yrittää perustaa moraalisäännöt niistä seuraavalle molemminpuoliselle hyödylle, sekä tehokkuudelle.


title: Kanchenjunga

text: Kanchenjunga (muita kirjoitusasuja "Kangchenjunga", "Kangchen Dzö-nga", "Khangchendzonga", "Kanchenjanga", "Kachendzonga" ja "Kangchanfanga") on Himalajalla sijaitseva maailman kolmanneksi korkein vuori. Se sijaitsee Nepalin ja Intian rajalla. Kanchenjungaan kuuluu viisi yli kahdeksan kilometrin korkuista huippua, joista korkein on 8 586 metriä korkea Päähuippu. Muita huippuja ovat 8 482 metriä korkea Keskushuippu, 8 476 metriä korkea Eteläinen huippu sekä 8 433 metriä korkea Läntinen huippu eli Yalung Kang.


title: Kanchenjunga

text: Vuoteen 1852 asti Kanchenjungan uskottiin olevan maailman korkein vuori. Brittien mittaukset kuitenkin osoittivat Mount Everestin olevan korkein ja Kanchenjungan vasta kolmanneksi korkein vuori.


title: Kanchenjunga

text: Kanchenjungan valloittivat ensimmäisinä George Band ja Joe Brown 25. toukokuuta 1955. Brittiläinen retkikunta kunnioitti kuitenkin paikallisten ihmisten uskomusta, jonka mukaan vuoren huippu on pyhä ja pysähtyivät hieman ennen varsinaista huippua. Useimmat retkikunnat tämän jälkeen ovat noudattaneet samaa perinnettä.


title: Kanchenjunga

text:
Keväällä 2006 suomalainen Veikka Gustafsson teki nousun Kanchenjungalle, jonka eri vaiheista hän lähetti muutaman päivän välein viiden minuutin satelliittipuheluja Suomeen ja ne kuultiin radion aamulähetyksissä.Kanchenjunga esiintyy fiktiossa harvakseltaan; Stanislaw Lem kertoo eräästä fiktiivisestä retkikunnasta osana juonen kehittelyä esikoiskirjassaan "Astronauicij" (suom. Kuoleman planeetta);
Arthur Ransome käyttää nimeä kirjassaan Pääskylaakso jossa kuusi kouluikäistä nuorta kiipeää korkeimmalle norfolkilaiselle huipulle; kahden tytön vanhemmat ja eno kiipesivät heidän ikäisinään samalle huipulle jota kutsuivat silloin Matterhorniksi; molemmat ryhmät jättivät paikalle viestin käynnistään ja aikakautensa puoli- tai neljännespennin kolikon-


title: Zoltán Kodály

text: Zoltán Kodály [koda:j] (16. joulukuuta 1882 – 6. maaliskuuta 1967) oli unkarilainen säveltäjä, etnomusikologi, opettaja, lingvisti ja filosofi.


title: Zoltán Kodály

text: Kodály oli yksi ensimmäisistä perusteellisista kansanmusiikin tutkijoista. Hänestä tulikin myöhemmin yksi etnomusikologian uranuurtajista.


title: Zoltán Kodály

text: Kodály sävelsi koko elinikänsä. Hän kiinnostui vanhempana musiikin opetuksesta.


title: Zoltán Kodály

text: Kodály syntyi Kecskemétissä, mutta vietti suuren osan lapsuudestaan Galántassa ja Nagyszombatissa (nykyinen Trnava Slovakiassa). Kodály alkoi jo varhain viulunsoiton, ja oppi isältään, joka oli taitava amatöörimuusikko, musiikin peruskäsitteet. Opiskeltuaan sävellystä Hans Kösslerin opissa Budapestissa Kodály aloitti ensimmäisten joukossa kansanmusiikin tutkimisen. Tutkimusta varten Kodály kierteli kylissä ja keräsi kansanlauluperinnettä. Yhdessä Béla Bartókin kanssa hän julkaisi useita unkarilaisia kansanlaulukokoelmia. Kodály on myös säveltänyt paljon kansanmusiikkia kuoroteoksiksi.


title: Zoltán Kodály

text: Vuonna 1942 Kodály emeritoitui professorin virasta. Toisen maailmansodan päätyttyä hänestä tuli unkarilaisen taideneuvoston puheenjohtaja.


title: Zoltán Kodály

text: Kodály sävelsi paljon pieniä teoksia, mutta myös täysmittaisen oopperan "Háry János" (1926), jota tosin ei ole kovin usein esitetty. Tunnetuimpiin teoksiin kuuluu myös sota-aikana (1944) solisteille, kuorolle, orkesterille ja uruille sävelletty messu "Missa brevis".


title: Zoltán Kodály

text: Vuodesta 1907 Kodály työskenteli professorina Budapestin konservatoriossa musiikinopetuksen parissa. Hän julkaisi aiheesta useita kirjoja ja esseitä. Kodály'in oppeihin viitataan musiikinopetuspiireissä usein termillä Kodály-metodi, vaikka hän ei koskaan suunnitellut täsmällistä metodia, vaan lähinnä luonnosteli erilaisia ideoita.


title: Zoltán Kodály

text: Kodályn musiikkikasvatusfilosofia perustuu säveltapailuun: ihmisen oman äänen käyttämiseen ja kuuntelukyvyn kehittämiseen. Aikuiset tarjoavat lapselle rakennusaineita kehitykseen yhdessä lapsen kanssa laulaen, leikkien ja kuunnellen. Pohjana ovat synnyinmaan perinteiset lastenlaulut ja kansanlaulut.


title: Moraalinen motivaatio

text: Moraalinen motivaatio tarkoittaa syitä, jotka yksilöillä on toimia eettisesti.


title: Moraalinen motivaatio

text: Juha Sihvola on sanonut, että vaikka ihmiset tietäisivät maailman tuhoutuvan huomenna, heillä olisi silti syy toimia moraalisesti. Hänen mukaansa voitaisiin ajatella seuraavasti. Tietoisena yksilönä oleminen edellyttää vuorovaikutusta muiden yksilöiden kanssa. Tämä edellyttää toisten ihmisten kohtelua itsessään arvokkaina olentoina sekä sellaisen yhteiskunnan muodostamista, jossa vuorovaikutus voi toteutua. Sihvolan mukaan monet ihmiset ajattelevat moraalista juuri tällä tavalla.


title: Dhaulagiri

text: Dhaulagiri on maailman seitsemänneksi korkein vuori (8 167 metriä). Dhaulagiri tarkoittaa "valkoista vuorta". Vuori sijaitsee Annapurnan alueella Himalajan vuoristossa.


title: Dhaulagiri

text: Läntinen maailma löysi Dhaulagirin vuonna 1808, ja sitä pidettiin maailman korkeimpana vuorena yli 30 vuotta, kunnes Kanchenjunga anasti siltä tittelin. Ympäristöstä mitatun korkeuden suhteen se on lähes ylittämätön; korkeuseroa 30 km päässä sijaitsevaan Kali Gandakin rotkoon on 7 000 m.


title: Dhaulagiri

text: Dhaulagirin valloitti ensimmäisinä 13. toukokuuta 1960 sveitsiläis-itävaltalainen retkikunta, johon kuuluivat Kurt Diemberger, Peter Diener, Ernst Forrer, Albin Schelbert, Nyima Dorji ja Nawang Dorji.


title: Dhaulagiri

text: Vain 30 ihmistä on kiivennyt vuoren huipulle onnistuneesti.


title: Dhaulagiri

text: Vuoren huipulle on noustu viimeksi vuonna 1996.


title: Menandros

text: Menandros (, ) (342–290 eaa.) oli antiikin kreikkalainen huvinäytelmien kirjoittaja, niin kutsutun uuden attikalaisen komedian tunnetuin edustaja. Menandros ei ollut arvostettu aikanaan Kreikassa, mutta Roomassa häntä jäljiteltiin ja ihannoitiin. Hän opiskeli myös filosofiaa peripateetikko Theofrastoksen oppilaana.


title: Menandros

text: Menandros on kirjoittanut yli 100 näytelmää, joista on jäljellä vain katkelmia. Ensimmäiset löytyivät täydellisinä vasta 1957 sveitsiläisen keräilijän Martin Bodmerin yksityiskokoelmista, ja niitä epäiltiin pitkään väärennöksiksi. Oksyrhynkhoksesta on viime aikoina löydetty useita hänen ennen tuntemattomia teoksiaan. Komedioista vain tunnetuin eli "Ärmätti" on säilynyt lähes kokonaisena, "Samoksen nainen" suhteellisen laajalti ja muutama muu tarpeeksi hyvin, että niiden juonesta saa jonkinlaisen kuvan.


title: Menandros

text: Komedioissaan Menandros kuvaa erityisesti ihmisten tapoja sekä rakentaa stereotyyppejä eri ammattikunnista. Roomalaisista kirjailijoista varsinkin Terentius on jäljitellyt Menandroksen tyyliä. Menendros voidaan liittää eurooppalaisten niin sanottujen kaupunki- ja luonnekomedioiden esi-isäksi. Erityisesti ranskalainen Molière lasketaan Menandroksen tyylilliseksi seuraajaksi.


title: Menandros

text: Menandroksen säilyneet komediat ovat:


title: Pindaros

text: Pindaros (; n. 520 Kynoskefalai — n. 440 eaa. Argos) oli antiikin kreikkalainen runoilija.


title: Pindaros

text: Pindaros syntyi Thessalian Kynoskefalaissa Theban lähellä, kasvoi Ateenassa, vaikutti Thebassa ja vieraili Syrakusassa. Hellenistisenä aikana hänet luettiin yhdeksi yhdeksästä lyyrisestä runoilijasta. Pindaros ylisti muun muassa urheilulajeja, mutta hänen oodiensa pääpaino ei ole niinkään kilpailussa tai voittajassa vaan tarustossa, jonka on tarkoitus tuoda sankarillisuutta runoilijan omaan aikaan ja ylevöittää runoja. Kun Aleksanteri Suuren joukot hävittivät Theban, oli Pindaroksen talo ainoa, joka jätettiin tuhoamatta.


title: Pindaros

text: Pindaroksen arvioidaan kirjoittaneen 17 kirjaa, ja niistä 13 on säilynyt fragmentteina.


title: Nanga Parbat

text: Nanga Parbat (, tunnetaan myös nimillä Nangaparbat Peak ja Diamir) on maailman yhdeksänneksi korkein vuori. Nanga Parbat tarkoittaa "alastonta vuorta". Nanga tarkoittaa alastonta sekä urdun että hindin kielellä, ja parbat tarkoittaa vuorta hindin kielellä. Šerpat, Himalajan seudun alkuperäisasukkaat, kutsuvat Nanga Parbatia "ihmissyöjäksi" tai "paholaisen vuoreksi".


title: Nanga Parbat

text: Vuoren huippu on 8126 m merenpinnan yläpuolella. Sen pohjoissivu putoaa 7000 metriä Indus-jokeen kun taas etelärinne kohoaa 4600 m viereisestä laaksosta.


title: Nanga Parbat

text: Nanga Parbatin huipun saavutti ensimmäisenä 3. heinäkuuta 1953 Hermann Buhl saksalais-itävaltalaisesta retkikunnasta. Tätä ennen oli jo 31 ihmistä saanut surmansa yrittäessään vuoren valloitusta.


title: Houston

text: Houston on Yhdysvaltain Texasin osavaltiossa sijaitseva kaupunki. Houston on Yhdysvaltain neljänneksi suurin ja Texasin suurin kaupunki. Suurin osa Houstonista kuuluu Harrisin piirikuntaan, joka on Yhdysvaltain kolmanneksi väkirikkain piirikunta. Osa Houstonin lounaisosasta sijaitsee Fort Bendin piirikunnassa ja osa Pohjois-Houstonista Montgomeryn piirikunnassa. Pinta-alaltaan Houston on noin 1 600 neliökilometriä.


title: Houston

text: Houston on tullut tunnetuksi avaruustekniikka- ja energiateollisuuskaupunkina. Houstonissa on myös maailman johtavia öljynporauslaitteiden valmistajia. Houstonin satama on Yhdysvaltain suurin ulkomaan rahtiliikenteen satama ja lukeutuu maailman 30 suurimman sataman joukkoon. Houston sijaitsee noin sadan kilometrin päässä rannikolta, mutta yli 100-vuotias keinotekoinen yhteys merelle mahdollistaa satamatoiminnan. Galvestonin saarikaupunki Meksikonlahden rannalla on suosittu merenrantakohde houstonilaisten keskuudessa.


title: Houston

text: Miljardööri Howard Hughes oli kotoisin Houstonista. Houston on tullut tunnetuksi myös lääketieteen kehtona. Houstonissa sijaitsee Texas Medical Center, joka on kansainvälisesti tunnettu lääketieteen keskus, joka on keskittynyt tutkimukseen ja terveydenhoitoon.


title: Houston

text: Kaupungin perustajina olivat kaksi newyorkilaista kiinteistövälittäjää, John Kirby Allen ja Augustus Chapman Allen, jotka ostivat vuonna 1836 maata Texasista tarkoituksenaan perustaa kaupunki. He nimesivät kaupungin Sam Houstonin mukaan. Houstonin taival alkoi pienenä kylänä noin 27 neliökilometrin kokoisella alueella. Vuonna 1837 pienelle kaupungille annettiin kaupungin arvo ja Houston sai silloin myös ensimmäisen pormestarinsa, James S. Holmanin.


title: Houston

text: Vuonna 1839 Houston oli Texasin väliaikainen pääkaupunki. Vuonna 1840 Houston jaettiin neljään piirikuntaan, joilla jokaisella oli omat sääntönsä. Myöhemmin alueiden jaoista luovuttiin, mutta Houstonissa on edelleen selkeä jako neljään eri alueeseen. Houstonin suosio nousi kun siitä tuli yksi puuvillan tärkeimmistä vientikohteista vuonna 1860. Houstoniin rakennettiin tämän takia muun muassa rautateitä. Myös laivakanavan suunnitteleminen aloitettiin 1800-luvulla.


title: Houston

text:
Vuoden 1900 alussa Houstonissa oli 45 000 asukasta, joka teki siitä Yhdysvaltojen 85. suurimman kaupungin. Öljylähteen löytyminen vuonna 1901 Houstonin alueelta, loi pohjan Houstonin öljyteollisuudelle ja oli osasyynä Houstonin kasvulle. Myös puuvillan rinnalle merkittäväksi maataloustuotteeksi noussut riisi tarvitsi sopivan vientisataman. Syyskuun 1900 tuhoisa Galvestonin hurrikaani vaikutti merkittävästi. Suurkatastrofissa menehtyi 8 000 henkeä, mistä syystä tapahtuma on yhä amerikkalaistilastojen tuhoisin luonnonkatastrofi. Hurrikaani pyyhki maan tasalle aiemman Galvestonin kaupungin ja sen tuolloin Yhdysvaltain toiseksi suurimman kauppasataman. Tuhoutuneen sataman korvaaminen toteutettiin paljolti ruoppaamalla syväväylä Houstoniin ja rakentamalla suojaisempaa Houstonin satamaa. Houstoniin johtava syväväylä avattiin 1914.
Vuonna 1930 Houstonin kasvu jatkui vain. Siitä tuli yhä suurempi kaupunki, mutta kasvamisella oli rajansa. Esimerkiksi Houstonin lentoliikennekapasiteetti oli aivan liian pieni kasvavan kaupungin tarpeisiin. Vuonna 1939 Houston oli Texasin suosituin kaupunki. Laivojen rakentaminen toisen maailmansodan aikoihin edisti Houstonin kasvua, ja osaltaan myös NASA:n perustaminen Houstoniin.
Vuonna 1970 Houstonin öljyteollisuus kasvoi edelleen. Ihmiset muuttivat teollisuuden perässä alueelle ja väkiluku kasvoi. Öljynhinnan romahtaminen vuonna 1980 aiheutti vaikeuksia Houstonin taloudelle. Tämän seurauksena Houston pyrki vähentämään riippuvuuttaan öljyteollisuudesta ja kasvattamaan kaupan, bioteknologian ja avaruusteknologian osuutta talouselämästään.


title: Houston

text: 1980-luku oli Houstonissa talouden taantumisen aikaa. Vuonna 1981 Houstonin pormestariksi valittiin ensimmäinen nainen, Kathryn J. Whitmire. Hän toimi kaupungin pormestarina 10 vuotta. Vuonna 1983 hurrikaani "Alicia" iski Houstoniin ja Galvestoniin. Pyörremyrsky aiheutti valtaisat tuhot sekä Houstonissa että Galvestonissa. Väestönkasvu alkoi hiipua öljyn hintojen romahdettua vuonna 1986. Avaruusteollisuus syöksyi laskuun avaruussukkula Challengerin tuhouduttua samana vuonna.


title: Houston

text: Vuonna 1990 avattiin George Bushin kansainvälinen lentoasema. Samana vuonna myös G7-maiden huippukokous pidettiin Houstonissa.


title: Houston

text: Vuonna 2001 trooppinen myrsky "Allison" iski Houstoniin ja aiheutti sihen mennesä pahimmat tulvat ja miljoonien tuhot. Vuonna 2005 Houston auttoi hurrikaani Katrinan uhreja New Orleansista ja antoi heille majoituksen. Laskelmien mukaan hurrikaani Katrinan takia Houstonin väestö kasvoi tilapäisesti jopa 2,5 miljoonalla, joista 230 000 jäi asumaan vakituisesti Houstoniin.


title: Houston

text: Vuonna 2008 hurrikaani Ike osui suoraan Houstoniin ja Galvestoniin.


title: Houston

text: Vuonna 2017 hurrikaani Harvey aiheutti suuria tuhoja Houstonissa.


title: Houston

text:
Houstonin alue on 1  558,4 neliökilometrin kokoinen alue, josta 1 500,7 neliökilometriä on maata ja 57,7 neliökilometriä vettä. Vettä on Houstonissa 3,7 % maa-alueesta.
Houstonissa virtaa neljä puroa, jotka toimivat myös sadevesiviemäreinä. Purot on erotettu betonikaukaloihin lähes koko kaupungin alueella. Nämä ovat Buffalo Bayou ja sen kolme pientä haaraa, Brays Bayou, White Oak Bayou ja Sims Bayou.
Kaupunki sijaitsee 13 metriä merenpinnan yläpuolella. Houstonin maa on suhteellisen tasaista, mikä tekee tulvista asukkaille ongelmallisia. Korkein kohta Houstonissa sijaitsee "Houston Heights" nimisellä paikalla.


title: Houston

text: Houstonin maaperä on suhteellisen vakaata eikä kaupungissa esiinny maanjäristyksiä. Houstonissa on paljon öljylähteitä. Maaperä on lähinnä savea sen eri muodoissa.


title: Houston

text: Houstonissa vallitsee subtrooppinen ilmasto. Kesällä on kuumaa ja kosteaa. Lämpötilat vaihtelevat keskimäärin 22 ja 35 celsiusasteen välillä, joskin 40 kuumemmalle puolellekin päästään liki vuosittain. Lämpötila kipuaa yli 32 asteen keskimäärin 99 päivänä vuodessa. Kesällä myös ilmenee tornadoja ja ukkosmyrskyjä. Ilma tuntuu olevan paikoillaan. Lämpötilaennätys 43 astetta mitattiin syyskuussa 2000. Talvella Houstonissa on viileää. Lämpötila on keskimäärin 5–16 astetta. Kylmin kausi Houstonissa on yleensä tammikuu. Houstonissa ei normaalina talvena sada lunta. Kaikista kylmin lämpötila mitä Houstonissa oli –15 astetta vuonna 1940. Viimeisin lumimyrsky iski Houstoniin 24. joulukuuta 2004. Vuosittainen sademäärä Houstonissa on noin 910–1220 millimetriä.


title: Houston

text:
Houstonin perustamisen jälkeen vuonna 1836, Houston on ollut yksi nopeimmin kasvavista kaupungeista Yhdysvalloissa. Houstonin kaupungintalo sijaitsee Harrisin piirikunnassa, kaupungin keskustassa.
Houstonissa on voimakas pormestarin hallitus. Kaupunki valitsee kahden vuoden välein sekä pormestarin että muut kaupungin virkamiehet, kuten neuvoston ja valvojat. Neuvostoon kuuluu 14 jäsentä. Pormestarilla on paljon valtaa Houstonissa: hän muun muassa hoitaa kaupungin asioita, mutta katsoo myös, että lait tulee otettua käyttöön.
Nykyinen pormestari on "Bill White", joka hoitaa toista kauttaan pormestarin virkaa. Houstonissa pormestari voidaan valita kolme kertaa peräkkäin.


title: Houston

text: Hieman yli puolet houstonilaisista on konservatiiveja. Alueen asukkaista 54 % vastustaa aborttia; 49 % uskoo homoseksuaalisuuden olevan moraalisesti väärin. Vuoden 2004 presidentinvaaleissa John Kerry voitti kaupungissa.


title: Houston

text: Houstonin energiateollisuus (lähinnä öljy) on yksi maailman tärkeimmistä teollisuusalueista, mutta myös biotekniikka, avaruusteollisuus ja laivakanava ovat Houstonissa tärkeitä. Houstonin alue on yksi maailman suurimmista petrokemikaalituottajista. Houston on myös tärkeä öljynporauslaitteiden valmistaja. Yksi syy Houstonin tärkeyteen petrokemiassa, on sen loistava sijainti laivakanavan suhteen. Teollisuuden takia monet ovat muuttaneet Houstoniin työn perässä muualta päin Yhdysvaltoja, mutta myös ulkomailta. Houstonin satama on yksi Yhdysvaltain vilkkaimmista.


title: Houston

text: Vuoden väestönlaskennassa kaupungin asukasmääräksi saatiin 1 953 631, mutta vuoden 2002 arviossa 2 167 460. Houston on yksi Yhdysvaltojen nuorimmista ja nopeimmin kasvavista suurista kaupungeista, sillä vuonna 1900 kaupungin väestöksi arvioitiin 45 000 ja se oli tuolloin 85. suurin kaupunki. Suur-Houstonin alueella asuu nykyään kaikkiaan viisi miljoonaa asukasta. Houstonissa asukkaista noin 50 % on valkoihoisia, joista noin 37 % oli latinoja. Toisena suurena väestöryhmänä tulevat tummaihoiset, joita on noin 25 % asukkaista. Houstonilaisessa kodissa asuu keskimäärin 2,67 ihmistä ja keskiverrossa lapsiperheessä 3,37 asukasta. Mediaani-ikä Houstonissa oli noin 31 vuotta.


title: Houston

text: Houstonissa tapahtui vuonna 2017 noin 269 murhaa. Vuonna 2016 tapahtui 302 murhaa. Murhatilastojen ykkönen oli vuosi 1981, jolloin Houstonissa tapahtui 702 murhaa. Vaikka perheväkivalta on noussut Houstonissa vuonna 2005 noin 23 %, on muu rikollisuus laskenut noin 2 prosenttia verrattuna vuoteen 2004. Suurin osa murhista, joita Houstonissa tehdään, tapahtuu kaupungin huoneistoissa lounaisosassa Houstonia ja pohjois-keskustassa. Tällä hetkellä Houstonin rikostilastoja nostavat New Orleansista tulleet pakolaiset.


title: Houston

text:
Houston tunnetaan nimellä "Space City", koska Houston on kotipaikkana NASA:lle. Monet paikalliset kutsuvat Houstonia nimellä "Bayou City", myös "H-Town", "Clutch City", ja "Magnolia City" ovat Houstonin lempinimiä. Houstonissa on matalimmat asuinkulut verrattuna muihin suuriin Yhdysvaltojen kaupunkeihin. Houstonin "Theater District" on Houstonin kulttuurikeskus, joka sijaitsee Houstonin keskustassa.
Yksi suosituimmista tapahtumista Houstonissa on vuosittainen rodeo.
Houstonissa on paljon maahanmuuttajia. Muun muassa meksikolaisia, kiinalaisia, filippiineitä ja japanilaisia maahanmuuttajia asuu alueella runsaasti. Meksikolaiset maahanmuuttajat ovat suurin maahanmuuttajaryhmä alueella. Houstonissa asuu myös paljon laittomia maahanmuuttajia.
Houstonissa on kaksi kiinalaista kaupunginosaa, China Townia. Houstonissa asuu myös kolmanneksi suurin vietnamilais-amerikkalainen ryhmä. Houstonissa puhutaan noin 90 eri kieltä. Englannin ohella Houstonin kaduilla voi kuulla esimerkiksi espanjaa ja kiinaa. Houstonissa on myös Yhdysvaltain toiseksi suurin eteläafrikkalainen väestöryhmä Miamin jälkeen. Myös nigerialaisia asuu Houstonissa paljon.
Houstonissa on Texasin suurin homo- ja lesboväestö, yksi suurimmista koko maassa.


title: Houston

text: Houstonin avaruusteollisuuden keskus, NASA:n Johnson Space Center, on yksi Houstonin suosituimmista nähtävyyksistä. Käynti avaruuskeskuksessa sisältää muun muassa opastetun kierroksen NASA:n eri rakennuksissa. Kierroksen aikana päästään muun muassa katsomaan alueita, joissa astronautit harjoittelevat ja käytöstä poistunutta komentokeskusta. Myös Houstonin taidekeskus, "Theater District", on vierailijoiden suosiossa. Houstonissa sijaitsee myös muun muassa eläintarha. Houstonissa on myös monia puistoja. Yksi Houstonin nähtävyys on suuri kauppakeskus, "The Galleria", joka on Texasin suurin ostoskeskus. The Galleriassa on 370 liikettä, joista 5 on suuria tavarataloja. Lisäksi Houstonissa sijaitsee suuri vesihuvipuisto, Six Flags Splashtown.


title: Houston

text: Houstonin keskustassa on noin 100 000 kerrosneliötä varattuna pelkästään toimistoille ja nämä toimistot sijaitsevat yleensä pilvenpiirtäjissä. Kaupungin korkein pilvenpiirtäjä on 305 metriä korkea "JPMorgan Chase Tower", joka valmistui vuonna 1982. Pilvenpiirtäjä on kolmanneksi korkein Yhdysvalloissa. Vuoden 1987 jälkeen ei ole Houstonissa enää rakennettu uusia pilvenpiirtäjiä.


title: Houston

text: Kun Houston perustettiin vuonna 1837, kaupungin perustajat jakoivat kaupungin neljään eri alueeseen. Tämä jako neljään eri alueeseen, johti myös Houstonin jakautumiseen 9 eri piirikuntaan, joihin kuuluu muun muassa Downtown, Entertainment District, Greenspoint ja Greenway Plaza. Houstonissa suunnistetaan sen mukaan ovatko paikat joko Loopin sisällä tai ulkopuolella. Loopilla tarkoitetaan moottoritietä numero 610, joka tunnetaan nimellä "The Loop" tai " Loop 610" (610 lausutaan six-ten). Loopin sisäpuolella on talouselämän keskuksia, muutamia asuinalueita sekä esimerkiksi suuri sairaala-alue. Ulkopuolella on vähemmän suuria yrityksiä ja enemmän asutusta.


title: Houston

text: Kaupungin liikenneverkko perustuu kymmeneen säteittäiseen moottoritiehen keskustasta sekä kolmeen kehätiehen. Houstonissa käytetään liikkumiseen lähinnä yksityisautoja. Houston onkin kaupunkirakenteeltaan yksi Yhdysvaltojen hajautuneimmista kaupungeista.


title: Houston

text: Houstonin joukkoliikenteestä vastaa Metropolitan Transit Authority (METRO). Se liikennöi useita paikallisbussilinjoja, pikabussilinjoja moottoriteiden kimppakyytikaistoilla kaukaisille liityntäpysäköintialueille sekä vuonna 13 kilometrin mittaista pikaraitiotielinjaa. Joukkoliikennematkat Houstonissa ovat edullisia.


title: Houston

text: Houstonissa on kaksi siviililiikenteelle käytössä olevaa lentoasemaa. Suurempi niistä on George Bushin kansainvälinen lentoasema (IAH). Kyseinen lentokenttä on Yhdysvaltain yhdeksänneksi liikennöidyin kenttä ja yhdenneksitoista vilkkain kenttä maailmalla. Houstonin lentokenttä on kotikenttänä Continental Airlinesille, joka tarjoaa lentokentältä 750 päivittäistä lähtöä eri puolille maailmaa. Toiseksi suurin lentokenttä Houstonissa on William P. Hobbyn lentoasema (HOU). Hobbysta liikennöidään lähinnä lyhyitä kansainvälisiä lentoja, esimerkiksi Meksikoon, ja kotimaisia lentoja. Kolmanneksi suurin lentokenttä Houstonissa on Yhdysvaltain asevoimien lentoasema, Ellington, jota ei käytetä siviililiikenteelle.


title: Houston

text:
Houstonissa sijaitsee arvostettu yksityinen yliopisto nimeltä Ricen yliopisto. Rice on rankattu Yhdysvaltojen seitsemänneksitoista parhaaksi yliopistoksi. Lisäksi Houstonissa on muita yliopistoja, kuten Texasin yliopisto, Austin, Texas A&M University, ja Houstonin yliopisto.
Houstonin tärkein yliopistoalue on nimeltään "University of Houston System", johon kuuluu neljä yliopistoa, joista tärkein on Houstonin yliopisto, joka on kolmanneksi suosituin yliopisto Texasissa.


title: Houston

text:
Houstonissa sijaitsee noin 300 yksityistä koulua, joista osa on hyvinkin tunnettuja.
Valtion kouluista huolehtii, "Houston Independent School District", jonka kouluja on Houstonin alueella monia.
Houstonissa on 36 kirjastoa. Lisäksi keskustassa sijaitsee pääkirjasto.


title: Houston

text:
Houston on kotipaikkana muun maussa seuraaville tunnetuille urheiluseuroille
Houstonissa sijaitsee joka lajille oma areena. Tunnetuimpia areenoita Houstonissa ovat "Rice Stadium" ja "Reliant Stadium", joilla kummallakin on pelattu Super Bowlia. Suosituimmat urheilulajit Houstonissa ovat baseball ja koripallo. Houston on Yhdysvaltain suurin kaupunki ilman omaa NHL-joukkuetta.


title: Houston

text: Houstonin suosituin sanomalehti on The Houston Chronicle, jolla on laajin levikki Houstonissa. Houston Chroniclen suurin kilpailija on Houston Post, joka aloitti toimintansa vuonna 1995. Kolmas lehti, joka ilmestyy Houstonissa on Houston Press, joka on ilmainen. Houston Pressilla on noin 300 000 lukijaa.


title: Houston

text: Houstonissa on myös monien televisioyhtiöiden asemia ja radioasemia. Esimerkiksi ABC, CBS, NBC ja FOX lähettävät Houstonissa kukin omaa paikalliskanavaansa.


title: Houston

text: Houstonilla on 16 ystävyyskaupunkia eri puolilla maailmaa. Suluissa vuosi, josta lähtien Houston on ollut ystäväkaupunkina kyseisille kaupungeille.


title: Houston

text: 1990 maailmanmaineeseen noussut post/trash yhtye Pantera perustettiin Houstonissa vuonna 1981. Läpimurtonsa Pantera saavutti kuitenkin Dallasissa albumilla Cowboys from Hell.


title: Houston

text: Kuuluisia ihmisiä, jotka ovat kasvaneet ja/tai syntyneet Houstonissa.


title: Kermadecsaaret

text: Kermadecsaaret ovat ryhmä saaria Tyynellä valtamerellä. Ne kuuluvat Uudelle-Seelannille sijaiten siitä 800–1,000 km koilliseen.


title: Kermadecsaaret

text: Suurin saarista on Raoul, jolla sijaitsee myös tutkimusasemia. Muut ryhmän tärkeimmät saaret ovat Macauley, Curtis sekä L'Esperance Rock. Saarten pinta-ala yhteensä on 33,08 neliökilometriä. Saarilla ei ole ihmisasutusta. Niiden ilmasto on subtrooppinen. Saaret ovat tuliperäisiä. Niillä tapahtuu myös paljon maanjäristyksiä. Saarten itäpuolella sijaitsee Kermadecin hauta.


title: Kermadecsaaret

text: Polynesialaiset saapuivat Kermadecsaarille 1300-luvulla. Kun eurooppalaiset saapuivat sinne vuonna 1788, siellä ei enää ollut yhtään asukkaita. Saaret nimettiin ranskalaisen kapteeni Jean-Michel Huon de Kermadecin mukaan.


title: Valemuistisyndrooma

text: Valemuistisyndroomalla () tarkoitetaan ilmiötä, jossa terapeutti aiheuttaa asiakkaalleen voimakkaita valemuistoja pedofiliasta, murhista ja jopa saatanallisista kulttimenoista.


title: Valemuistisyndrooma

text: Valemuistosyndrooma saa useimmiten alkunsa, kun henkilö hakeutuu terapiaan jonkin henkilökohtaisen ongelman (esimerkiksi masennuksen) takia. Terapeutti tuo esille mahdollisuuden, että henkilöä olisi käytetty lapsena seksuaalisesti hyväksi. Tämä saattaa hämmentää asiakasta, sillä hänellä ei ole muistikuvaa tällaisesta. Terapeutti voi kuitenkin kertoa, että vaikka muistoa ei ole, tämä ei tarkoita, ettei hyväksikäyttöä olisi voinut tapahtua. Henkilö onkin vain voinut torjua muiston.


title: Valemuistisyndrooma

text: Palautettujen muistojen terapian (engl. recovered memory therapy, RMT) keskeisenä ajatuksena on, että lapsuudessa syntynyt, traumaattinen, torjuttu muisto voi aiheuttaa erilaisia fyysisiä ja psyykkisiä ongelmia. Ajatus traumaattisten muistojen torjunnasta on peräisin itävaltalaiselta psykiatrilta Sigmund Freudilta (1856–1939).


title: Valemuistisyndrooma

text: RMT:n tavoitteena on tiedostaa torjuttu trauma. Apuna käytetään esimerkiksi hypnoosia ja unien analysointia. Aluksi muisto on usein epämääräinen, mutta terapian edettyä se selkeytyy ja laajenee. Tiedostamisen uskotaan auttavan niihin ongelmiin, joiden takia henkilö tuli alun perin terapiaan.


title: Valemuistisyndrooma

text: Asiakkaat ovat haastaneet lukuisia oikeusjuttuja esimerkiksi vanhempiaan vastaan ilmenneiden muistojen takia. Seurauksena on ollut vankilatuomioita ja miljoonakorvauksia.


title: Valemuistisyndrooma

text: Terapia saa jatkuvasti kritiikkiä osakseen. Asiakkaat ja tutkijat ovat alkaneet epäillä terapiaa ja sen toimintaperiaatteita. Esimerkiksi lähtökohdiltaan freudilainen käsitys ajatusten ja tunteiden torjunnasta on joutunut voimakkaan tieteellisen kritiikin kohteeksi, ja piilotajuista torjuntaa pidetään yleisesti kyseenalaisena ilmiönä. Tämä vie luonnollisesti pohjan pois palautettujen muistojen terapialta. Terapia on ajanut toisinaan ihmisiä vielä suurempiin ongelmiin kuin mitä heillä oli terapiaan tullessaan.


title: Valemuistisyndrooma

text: Onkin alettu puhua valemuistisyndroomasta, jossa potilas ja terapeutti luovat potilaalle harhaisia muistikuvia.


title: Lapinmyyrä

text: Lapinmyyrä ("Microtus oeconomus") on keskikokoinen Pohjois-Euroopassa ja Aasiassa sekä Pohjois-Amerikan luoteisosissa (mukaan lukien Alaska ja Luoteis-Kanada) esiintyvä myyrälaji.


title: Lapinmyyrä

text: Lapinmyyrää esiintyy Suomen pohjoisosissa. Yhtenäisen levinneisyyden eteläraja kulkee suunnilleen Rovaniemen tasolla. Lisäksi pieni erillinen kanta on löytynyt Pohjanlahden ulkosaarilta.


title: Lapinmyyrä

text: Muualla Euroopassa lajia esiintyy Siperiassa ja sieltä sen levinneisyyden eteläinen haara ulottuu Itämeren eteläpuolella Elbelle asti. Pohjoinen haara, johon Suomikin kuuluu, ulottuu Kuolan niemimaalle ja Pohjois-Skandinaviaan. Hollannissa, Unkarissa ja Skandinavian eteläosassa on lisäksi erilliset kannat.


title: Lapinmyyrä

text: Ruumiin pituus on n. 85–161 mm ja paino 20-80 g. Koiraat ovat noin 30% suurempia kuin naaraat, ja Euroopan alalajit ovat pienempiä kuin Amerikan alalajit. Täysikasvuisen myyrän häntä on yleensä alle kolmannes eläimen pituudesta. Vanhoilla lapinmyyrillä se on yläpuolelta musta ja alta valkea. Turkin väri vaihtelee suuresti harmaanruskeasta kanelinväriseen, lähes oranssinsävyiseen. Turkin yleisväristä riippumatta kaikilla lainmyyrillä on selässään mustakärkisiä karvoja.


title: Lapinmyyrä

text: Lapinmyyrää esiintyy luonnossa rehevillä suolaikuilla, missä on turvemättäitä, joihin kaivautua varsinkin talvisin. Erityisesti ojitetuilla soilla sen kannat kasvavat kun vesiraja laskee ja lisää ravintoa on saatavilla. Runsaimmin lapinmyyriä tavataan pakettipelloilta, joissa sen esiintymistiheys voi olla jopa 200–300 yksilöä hehtaarilla. Lapinmyyrä aiheuttaa myös metsätuhoja taimikoissa ja metsitetyillä pelloilla.


title: Lapinmyyrä

text: Lapinmyyrä syö kesäisin sarojen, viljojen ja heinien vihreitä osia. Talviravintonaan se käyttää samojen kasvien maanalaisia osia. Se voi kaivaa turpeeseen useita metriä pitkiä käytäviä juuresta toiseen, samoin pakettipelloilla lapinmyyrä kaivautuu maahan paljon paremmin kuin peltomyyrä. Puun kuori on myyrälle lisäravintoa, johon se turvautuu talviaikana.


title: Lapinmyyrä

text: Lapinmyyrä on tehokas lisääntymään. Kesän aikana naarailla voi olla jopa 3–4 poikuetta, joissa n. 6–7 poikasta. Poikaset voivat saavuttaa sukukypsyyden nopeasti. Lapinmyyräkannat vaihtelevat voimakkaasti 4–5 vuoden syklissä. Kannan nousuun liittyy usein talvilisääntyminen, jos ravintotilanne hangen alla on hyvä.


title: Vanua Levu

text: Vanua Levu on Fidžin saarista toiseksi suurin. Se sijaitsee suuremmasta Viti Levun saaresta noin 70 kilometriä pohjoiseen.


title: Vanua Levu

text: Saarta ympäröivät koralliriutat. Se on melko epätasainen ja mäkinen. Vanua Levussa on noin 130 000 asukasta.


title: Vanua Levu

text: Vanua Levun suurimmat asutuskeskukset ovat Labasa ja Savusavu. Labasa on niistä suurempi. Siellä on noin 25 000 asukasta. Savusavu on pienempi (noin 6 000 asukasta), mutta se on melko suosittu turistien keskuudessa.


title: Vanua Levu

text: Vanua Levun tärkein vientituote on sokeriruoko. Myös kopra on tärkeä viljelykasvi.


title: Viti Levu

text: Viti Levu on Fidžin saarivaltion suurin saari. Se on noin 170 km pitkä ja sen pinta-ala on 10 531 km² ja asukasluku noin 580 000 asukasta. Saaren metsien peittämässä keskiosassa on myös saarivaltion korkein huippu, 1 324 metriä (toisen lähteen mukaan 1 224 m) korkea Tomanivi (tunnettu myös nimellä Mt. Victoria).


title: Viti Levu

text: Viti Levussa sijaitsee valtion pääkaupunki Suva ja siellä asuu lähes kolme neljäsosaa saarivaltion väestöstä. Muita merkittäviä kaupunkeja (sijaitsevat rannikolla) ovat:


title: Savusavu

text: Savusavu on kaupunki Fidžin saarivaltiossa. Se sijaitsee Vanua Levun saarella. Savusavu perustettiin kauppakaupungiksi. Nykyään myös matkailu on merkittävä elinkeino. Savusavun asukasluku oli vuoden 2017 väestönlaskennassa 6 833.


title: Shishapangma

text: Shishapangma on maailman 14. korkein vuori ja matalin yli 8 000 metriä korkeista vuorista (8 027 m). Shishapangma sijaitsee Himalajan vuoristossa Tiibetissä ja sitä kutsutaan myös nimillä "Gosainthan", "Xixabangma" ja "Xixabangma Feng".


title: Shishapangma

text: Shishapangman valloitti ensimmäisenä 2. toukokuuta 1964 Hsu Ching ja hänen kymmenmiehinen kiinalaisretkikuntansa.


title: Itämaan tietäjät

text: Itämaan tietäjät ovat Uudessa Testamentissa, Matteuksen evankeliumissa mainittuja oppineita, jotka Raamatun mukaan tulivat idästä Betlehemiin osoittamaan kunnioitusta ja tuomaan lahjoja Jeesus-lapselle. Heidät tunnetaan myös nimillä kolme viisasta miestä ja kolme kuningasta, vaikkakaan Raamatussa ei mainita tietäjien lukumäärää.


title: Itämaan tietäjät

text: Matteuksen evankeliumin mukaan viisaat miehet tulivat itäisiltä mailta Jerusalemiin kunnioittaakseen vastasyntynyttä Messiasta, juutalaisten kuningasta, sillä he olivat nähneet taivaalla tähden, jota he pitivät merkkinä tämän luvatun kuninkaan syntymästä. Kun tietäjät tiedustelivat kuningas Herodekselta lapsen olinpaikkaa, tämä kutsui koolle ylipapit ja kirjanoppineet ja kysyi heiltä, missä Messiaan odotettiin syntyvän. Nämä vastasivat lukemalla profeetta Miikan kirjasta kohdan, jossa Messiaan ennustettiin syntyvän Betlehemissä. Herodes pyysi tietäjiä ottamaan asiasta selvää ja kertomaan palatessaan hänellekin. Tietäjät löysivät Jeesus-lapsen luo seuraamalla samaa tähteä, jonka he olivat jo kotimaassaan nähneet ja jota on alettu kutsua Betlehemin tähdeksi. Päästyään perille he kumarsivat lasta ja antoivat hänelle kallisarvoisia lahjoja: kultaa, mirhaa ja suitsuketta. Unessa Jumala varoitti heitä menemästä paluumatkallaan Herodeksen luo, joten he palasivat toista tietä takaisin omalle maalleen.


title: Itämaan tietäjät

text: Tietäjiä ei mainita missään muussa raamatunkohdassa, jollei mukaan lasketa paria Vanhan Testamentin viittausta lahjoja tuoviin kuninkaisiin. Raamattu ei kerro heidän nimiään tai lukumääräänsä eikä mainitse heidän olleen kuninkaallisia.


title: Itämaan tietäjät

text: Alkuperäinen kreikankielinen teksti μαγοι απο ανατολων on vuoden 1992 suomennoksessa suomennettu sanoilla ”tietäjiä idästä”. Kreikan sana μαγοι, tai μάγος ("magos"), viittaa maageihin, jotka olivat alun perin meedialainen heimo, mutta josta myöhemmin tuli papillinen kasti Persian valtakunnassa. Maageilla oli osaamista filosofiassa, lääketieteessä ja luonnontieteissä. He olivat myös ennustajia ja unientulkitsijoita. Matteus näyttää käyttävän termiä kuvaamaan tietynlaisia astronomeja, mutta sanan tarkka merkitys on silti tulkinnanvarainen. Vasta paljon myöhemmin sana maagi on muuttunut viittaamaan magiaan eli taikuriin tai velhoon.


title: Itämaan tietäjät

text: Raamattu ei myöskään mainitse tietäjien vierailun tarkkaa ajankohtaa. Vastoin yleistä mielikuvaa tietäjät eivät tulleet paimenten kanssa tapaamaan vastasyntynyttä Jeesus-lasta seimen äärelle, vaan taloon, jossa he näkivät lapsen ja hänen äitinsä. Raamatun mukaan seimellä kävivät paimenet.


title: Itämaan tietäjät

text: Tarinaa on kristittyjen keskuudessa muunneltu runsaasti. Vanhoissa seinämaalauksissa tietäjien lukumäärä vaihtelee kahden ja kahdeksan välillä. Perinteinen lukumäärä kolme näyttää tulleen Raamatussa mainittujen erilaisten lahjojen lukumäärästä. Varsinkin katolisen kirkon piirissä heidän on yleisesti uskottu olleen kuninkaita, ja sen mukaisesti puhutaankin yleisesti "kolmesta kuninkaasta". Tällä nimellä heidät yleisesti tunnetaan protestanttisissakin maissa, vaikka protestanttiset kirkot puhuvatkin mieluummin itämaan viisaista tietäjistä.